Ekintza finantza etikoa irizpideekin - RedEFES\nEkintza finantza etikoa irizpideekin\nPrat Ikasketa Zentroa\nFinantza etikoek finantzatutako kooperatiba-proiektu batera egindako bisita 2018\nFinantza etikoak eta ekonomia sozial eta solidarioa ezagutaraztea. Finantza etikoen irizpide etiko eta sozialetan nahiz ingurumen-irizpideetan sakontzea, eta horiei buruz gogoeta egitea\nPrat ikasketa-zentroa lankidetzan aritu zen FETSekin eta Fiare Fundazioarekin, Administrazioa eta Finantzak zikloko ikasleei prestakuntza emateko, jakin dezaten zer irizpide hartu behar diren kontuan baldin eta irizpide etiko eta sozialak nahiz ingurumen-irizpideak dituen egitasmo ekonomiko bati ekin nahi bazaio.\nIrizpide horiek zein diren zuzenean ezagutzeko, bisitaldiak egin zituzten ekonomia sozial eta solidarioko erakundeetara: proiektuak bultzatzeko finantzaketa etikoa jaso zutenetara, hain zuzen.\nOndoren, beren ekintzailetza-egitasmoak diseinatu eta planteatu zituzten ikasleek, finantza etikoen irizpideak kontuan hartuta, eta finantza etikoen erakundeei kreditu bat eskatzeko simulazio bat ere egin zuten.\nLehenik eta behin, ikasleen proiektuak ebaluatu dituzte bai irakasleek bai finantza etikoen erakundeek, eta finantzaketa-irizpide errealekiko koherentzia begiratu dute. Bigarrenik, ikasleek, irakasleek nahiz finantza etikoen erakundeek esperientziaren prozesua ebaluatu dute.\nInprimakia bete esperientziaren egilearen kontaktua eskatzeko\nEsperientzia honi buruzko informazioa jaso nahi dut


Bunnyk alde egin du (The Big Lebowski 2) — Eibar.ORG | Eibarko peoria\nHemen zaude: Hasiera / Blogak / Markos Zapiain / Bunnyk alde egin du (The Big Lebowski 2)\nBunnyk alde egin du (The Big Lebowski 2)\nMarkos Zapiain 2010/01/24 11:27\nJeffrey Lebowskiri The Dude deitzen dio jende guztiak, Morroia, guk ere bai aurrerantzean. Hippy alferrontzi bat da, ardura nagusi duena Walter eta Donny adiskideekin bola-jokoan aritzea eta “errusiar zuria” izeneko koktela edatea: erdia vodka, laurden bat kafe-likore eta beste laurdena esnegain; izotza erantsi behar zaio. Egun batean, etxera heldu eta ezezagun batzuek jipoitu egiten dute eta alfonbran pixa. Baina Morroiaren ustez kohesioa ematen zion alfonbrak gelari.\nMorroiak jakin du badela beste Jeffrey Lebowski bat, milionarioa, elbarria, eta beregana joko du beste alfonbra bat exijitzera. Azken batean, Lebowski aberatsarekin nahastu dutelako pairatu du astinaldia eta pixa egin diote alfonbran; milionarioak zor moral antzeko bat izango luke Morroiaren uste apalean, bere alfonbra bat eman beharko lioke pixatu diotenaren ordainez. Lebowski jakina ez dator bat eta txoritara bidaltzen du bortizki Morroia.\nEdonola ere, Jeffrey Lebowski ez da berez aberatsa, bere lehenbiziko emazteak zuen diru pilo ikaragarria, eta hil zenean bien alabari utzi zion. Lebowskik umezurtzei laguntzeko fundazio bat kudeatzen laguntzen du eta alabak soldata koxkor bat ordaintzen dio. Handikeriak eta banitateak galtzen dute ordea.\nHalatan, Lebowski elbarria Bunny porno-izar gaztearekin ezkondu da, trofeo polita, alabari jasangaitz zaiona. Bunny zorretan da Los Angeles erdiarekin eta bereziki Jackie Treehorn film pornoen ekoizlearekin.\nTreehornek Lebowski presionatzeko agindu die bere lekaioei, eta hauek dira hain zuzen bi Lebowskitarrak nahasturik film hasieran elbarri aberatsa beharrean Morroia jipoitu eta tapizean txiza egin diotenak.\nTreehornen gorilak eta ziurrenik beste asko atzetik dituela jakinda, Bunnyk hanka egingo du bolada baterako. Edo agian besterik gabe. Inork ezin du loreontzi ninfomanoa kontrolpean atxiki.\nBunnyk laguna du alemaniar jatorriko Uli, film pornoak egin dituzte biek Jackie Treehornentzat, besteak beste "Desbuxatzailea" eta “Zulogilea”. Ulik tekno-pop talde bat zuen Alemanian, Autobahn, Kraftwerk-en gisakoa; baina orain, Los Angelesen, alemaniar musikari ohiak nihilista bilakatu dira, ez dute ezertan sinesten.\nJakiten dutelarik Bunnyk alde egin duela, honen senar Lebowskiri Bunny bahitu dutela sinetsarazi nahiko diote. Milioi bat dolar eskatzen diote emazte gaztearen ordainez.\nOrduan Lebowski elbarria Morroia ustez tentelaz oroitzen da; bere jauregira deitu eta maletatxo bat ematen dio, filmaren bilakaera erabakiko duen maleta, barruan milioi dolarra omen daukana, eta Morroiari agintzen dio bahitzaileei dirua eman eta emaztea berreskuratzeko. Morroiarentzako saria, bitartekaritza lana arrakastaz burutuz gero, hogei mila dolarrekoa.\nMorroiak porrot egingo du noski. Ez hori bakarrik: bere autoa lapurtzen diote, barruan maleta daukana; berriro aurkituko du autoa, baina maletarik gabe. Ordutik aurrera ez dugu maletaren arrastorik izango, Morroiak bere bila dabilela jasoko dituen arren astindurik ikusgarrienak.\nBerragertutako autoan Institutu bateko ikasle baten apunteak daude, eta aztarna interesgarritzat hartzen ditu Morroiak, baina ikaslearen aukerak ere ez du aurrera egingo, erabat hermetikoa eta tentela baita, ergelkeria sorraren hezurmamitzea.\nEta gainera berdin dio. Zergatik?


Erkoreka: “Ertzainek gaizki jokatu zutela frogatzen bada, neurriak hartuko dira”\nPCBren Barakaldoko lantegian gertatutako argitzeko helburuarekin abiatu duten barne ikerketari esker, erantzukizunak bideratu ahal izango dituztela esan du Segurtasun sailburuak.\nEusko Jaurlaritzako lehen lehendakariorde eta Segurtasun sailburu Josu Erkoreka\nJokabide desegokia egon zela frogatuz gero, Ertzaintzan neurriak hartuko dituztela esan du Eusko Jaurlaritzako lehen lehendakariorde eta Segurtasun sailburu Josu Erkorekak, PCBren Barakaldoko lantegian gertatutako erasoa argitzeko zabaldu duten barne ikerketaren harira.\nHorrekin lotuta, argi utzi nahi izan du gisa horretako aferen aurrean barne ikerketa bat abiatu ohi dutela beti, "gertatutakoa argitzeko helburuarekin".\n"Horri esker", adierazi du "erantzukizunak bideratu ahal izango ditugu, ikerketa judiziala eragotzi gabe, noski".\nErkorekak erantsi du PCBko erasoak ez duela covid-19ari aurre egiteko ezarritako neurriak ez betetzeagatik hainbat herritan egunotan izan diren istiluekin zerikusirik izan. "Badira batzuk egoera horietaz baliatzen direnak diskurtso, mezu eta sistemaren zein Ertzaintzaren aurkako planteamenduak berreskuratzeko, aspaldiko garaietara itzulita", azpimarratu du.\nJavi Gomez CCOOk Euskadin duen Industria Federazioko idazkari nagusiak, bestalde, Ertzaintzaren aurkako salaketa jarri zuen asteartean, agente batek borrarekin buruan eman zion kolpeagatik.\nJosu Erkoreka berak Loli Garcia CCOO sindikatuko idazkari nagusiarekin hitz egin du Gomezen osasun egoerari buruz galdetzeko, eta Barakaldon jazotakoa argituko dutela jakinarazteko. Iñigo Urkullu lehendakaria, berriz, Unai Sordorekin (CCOO) jarri zen harremanetan PCBko lantegian gertatutakoaz jarduteko.\nMarlaskaren erabakia Euskadin aplikatu daitekeen jakin nahi du Erkorekak\nFernando Grande-Marlaska Barne ministro espainiarrak atzo aurreratu zuen terrorismoaren biktimak babesteko legea aldatzeko lanetan ari direla ETAko kideei egiten zaizkien omenaldiak amai daitezen zigor erregimen bat arautzeko.\nHorren aurrean, Erkorekak nabarmendu du araudi hori Euskadin aplikagarria den jain nahi duela.\nHalaber, gaineratu du oraindik ez duela ekimen horren "edukia" ezagutzen, eta horren berri izan arte nahiago duela isilik egon. "Ikusiko dugu nola planteatzen duten araudia, zein berme dituen eta Euskadin aplikatzeko modukoa den", azaldu du.\nZaldibarko zabortegian izandako hondamendiaren urteurrena\nZaldibarko zabortegiaren hondamendiari buruz galdetuta, Erkorekak iragarri du datorren larunbatean Arantxa Tapia Ekonomiaren Garapen eta Azpiegituretako sailburuak agerraldia egingo duela. Zaldibarren bertan emango du hondamendi horren nondik norakoen berri, lan istripuaren urteurrenean.


Mugikorrek 1,5 euroko kanon digitala eta mp3ek 3,15 eurokoa izango dute. | Consumer\nMugikorrek 1,5 euroko kanon digitala eta mp3ek 3,15 eurokoa izango dute.\nIndustria eta Kultura Sailak atzo bidali zien proposamena inplikatutako sektoreei. CD eta DVD birjinen tarifak %20 baino gehiago murriztu dira\nIa urtebete behar izan dute Industria eta Kultura ministerioek kanon digitalari buruzko proposamena adosteko. Atzo, azkenean, aurkeztu zuten eta parte hartu zuten sektoreetara bidali zuten (egile-eskubideak kudeatzen dituzten erakundeak eta ekipo elektronikoen fabrikatzaileak). Ondoren, Erabiltzaileen eta Kontsumitzaileen Kontseilura (CCU) bidaliko da.\nBaterako ohar batean, bi ministerioek adierazi dute “ministro-aginduaren proposamenak modu orekatuan jasotzen dituela sortzaileen, kontsumitzaileen eta industriaren interesak”. Haien esanetan, helburua da “erabilera pribaturako kopiengatik sortzaileek jasoko ez dituzten jabetza intelektualeko eskubideak konpentsatzea, Europako araudia errespetatuz”. Eta hauek ñabartu dituzte: “Kontua ez da, beraz, pirateria konpentsatzea”.\nProposamenean jaso dira kopia pribatuagatiko konpentsazioa ordaindu behar duten ekipo, aparatu eta euskarri materialen zerrenda, horietako bakoitzari aplika dakizkiokeen zenbatekoak eta erreprodukzio-modalitateen arteko banaketa.\nIturria: Kultura Ministerioa\nZergapetuta zeuden euskarri batzuek, hala nola CD eta DVD birjinek, %20 baino gehiago murriztu dituzte tarifak. Era berean, CD/DVD grabagailuek eta tinta-injekzioko funtzio anitzeko inprimagailuek %48,5 (3,40 euro) eta %47 (7,95 euro) gutxiago egiten dute, hurrenez hurren. Laser inprimagailuen kanona ere jaitsi egin da: 15 eurotik 10 eurora (-%33,3).\nKanon digitala jasango duten produktu berrien artean daude mugikorrak (1,5 euro), MP3 eta MP4 erreproduzitzaileak (3,15 euro) eta USB memoriak (12 euro). Ez da aldatzen eskanerraren zerga, ez CD grabagailuena, ez RW diskoena.\nGobernuak aurreikusten du kanon digitalaren behin betiko tarifak finkatzen dituen ministro-aginduak urtarrilaren erdialdean hartuko duela indarra, izapidetze-prozesuaren arabera.\nTodoscontrelcanon.es plataformak kritikatu du aurkeztutako tarifa-proposamenak ez duela bere eskaeretako bat ere jasotzen, eta gogorarazi du milioi eta erdi herritarrek zerga “bidegabea eta ez oso demokratikoa” gaitzetsi dutela.\n“Proposatutako ereduan, herritarrek ordaindu egingo ditugu gure argazkiak, telefonoz hitz egiteagatik edo gure mezuak idazteagatik; administrazio publikoek erakunde pribatuen jarduera zuzenean diruz lagunduko dute, hala nola kudeaketa-erakundeen jarduera, egiten ez duten kopia pribatu baten bidez, eta horrek printzipio demokratiko guztien aurka egiten du”, adierazi du plataformak.\nHaren iritziz, kanon digitala sortzen duen obraren gainean zuzenean kobratzea da irtenbidea, ez hura erreproduzitzen den ekipo eta euskarrietan. “Irtenbide hori —dio plataformak— bidezkoa eta sinplea da, bakoitzak bere lanagatik kobratzen baitu eta bere produktuetan kargatzen baitu, eta ez hirugarren batzuenetan”.\nBestalde, egile-eskubideak kudeatzen dituzten erakundeek -SGAE, AISGE, DAMA eta CEDRO- proposamena atzeratu izana deitoratu dute, eta uste dute “oraindik goiz dela tarifak ondo edo gaizki baloratuta dauden jakiteko”.\nMagdalena Vinent CEDROko zuzendari nagusiak azaldu du kanonak ez dituela herritarrak kriminalizatu nahi pirateriaren susmagarri eginez. Alderantziz da. Kopia pribaturako eskubidea ematen du, kultura edozein tokitara irits dadin. Kanonik ez badago, kopia legezkotasunetik kanpo utziko litzateke”.\nHain zuzen ere, bihar bozkatu da Diputatuen Kongresuan Informazioaren Gizartea Bultzatzeko Legearen testua (LISI). Zuzenketa bat ere badu, joan den astean Senatuak onartua, eta kanon digitala kentzea eskatzen du.\nKudeaketa-erakundeentzat, karga hori kentzeak “hondamena ekarriko luke Espainiako kulturarentzat eta haren eduki-industriarentzat”, adierazi dute atzo aurkeztutako manifestu batean. “Kopia pribatuarengatiko konpentsazioak —jarraitzen du— jabetza intelektual aurrerakoienaren eskubidea babesten du; izan ere, jabetza horrek herritarren esku jartzen du etxean milaka lan eta sorkuntza intelektual izateko aukera, aldez aurreko baimenik gabe”.\nTodoscontrelcanon.es-ek, berriz, ostegunean espero du “diputatuek sen ona erabiltzea eta bitartekarien presioagatik ez uztea, horiek baitira kanon bereizi gabeaz benetan baliatzen direnak”.\neuro kanon kanon digital kultura propuesta-eu


A-10: Espainiatik datozen injustiziei erantzun!\nData: azaroak 07, 2019\nArnaldo Otegi, EH Bilduko koordinatzaile nagusia, atzo UPNAn bildu zen gazteekin solasean aritzeko eta hauxe eskatu zien: Azaroaren 10eko hauteskundeak Estatu espainoletik datozen injustiziei, Altsasukoa kasu, aurre egiteko baliatzeko, “etxean geratzen den boto bakoitza eskuinera baitoa”.\nArnaldo Otegik esandakoaren arabera, “inboluzio antidemokratikoa iritsi da eta hemen dago, eta guztioi eragingo digu. Horren isla da Pedro Sanchezen azken dekretua, Gobernu espainolari edozein webgune edo zerbitzu digital epaileen agindurik gabe ixteko ahalmena ematen diona, hain zuzen”. Horren aurrean, Sanchezen “turkiar erako dekretazo horri” botoekin erantzuteko aukera baliatzeko eskatu dio euskal gazteriari. “Beraz, ez zaitezte etxean geratu, etxean geratzen den boto bakoitza eskuinaren eskuetara joango delako, inboluzio antidemokratikoan sakondu eta gazteen eskubideak eta askatasunak murriztu nahi dituzten horien mesederako izango delako bakarrik”.\nOtegik gogora ekarri zuen Estatuaren inboluzioak Mozal Legearen eskutik Euskal Herrian ere izan dituen ondorioak: Armiarma operazioa, @erreharria Alfredo Ramirezen espetxeratzea, Altsasuko astakeria antidemokratikoa, bai eta rapero eta titiriteroen aurkako jazarpena ere. “Hori guztia hala izanik, igandeko hauteskundeak zuentzako proposamen eraginkorrik ez duen eta ulertzen ez zaituzten Espainiako Estatuari erantzuteko aukera dira”.\nekitaldia gazteak Hauteskunde Orokorrak


«Norberaren emozioak ezagutu behar ditugu, modu honetara, hauen morroi izateari utziko diogu» - Hernani - Kronika.eus\n«Norberaren emozioak ezagutu behar ditugu, modu honetara, hauen morroi izateari utziko diogu»\nBorja Gil Fernandez Kronikarako elkarrizketan.\nDepresioak, antsietateak, eta gehiago izan ditu hizpide Borja Gilek, osasun mentalean espezializatutako erizain hernaniarrak, Kronikarekin izandako elkarrizketan.\nEzkutuan eta isilean egon da osasun mentala duela denbora bat arte, baina azken urteotan, badirudi tabuak hautsi direla. Horregatik, Kronikak Borja Gilekin, osasun mentalean espezializatutako erizainarekin jardun du solasaldi luze batean, eta gaur egungo egoera jarri du mahai gainean, osasun mentala hizpide izanik.\nBadirudi, azken urteetan, gehiago hitz egiten dela osasun mentalaz, behar bada sare sozialek honetan lagundu dute?\nEgia da gehiago entzuten dela, bai. Osasun mentalari buruz jarduten dute egunkarietan, jarduten dute telebistan, albisteetan… Azkenean, ez dakigu nondik datozen sentsibilitate sozialak. Gizarte honetan gertatzen da mugimenduak sortzen direla, eta mugimendu honek bereganatzen dituenean ezagutzak, gizarteak honi buruz hitz egingo du. Eta hori gertatzen ari da osasun mentalarekin, mahai gainean jarri den gaia izan da. Sentsibilitate gehiago dago, eta azken urteetan, izugarrizko presioa izan dugu, Covid-19arekin diot. Eta uste dut, horrek lagundu egin duela jendeak barruan duen hori askatzera, eta osasun mentalari buruz hitz egitera.\nHonek guztiak osasun mentala tabuaren kaxatik aldendu du?\nBai, orain arte egon den isiltasuna apurtu egin da. Behintzat epaitzeko kutsu hori gutxitu egin da. Demagun, pertsona ezagun batek, ospea duenak, publikoki diola osasun mentalarekin zerikusia duen arazo bat duela, eta hori gertatu da, ofizialki esan eta normaltasunez hartu da.\nHala ere, garrantzitsua dirudit bereiztea, tabu bat apurtzea gauza ona dela; produktu bat sortzea eta behar bat sortzea, berriz, beste bat. Hau da, jendeari sinestaraztea, edozein arazo edukita bide honetatik konpondu behar duela. Eta aipatu nahi dut garrantzitsua dela, osasun mentalari buruz hitz egitea, baina are garrantzitsuagoa da osasun mentalari buruz sortzen den diskurtsoa. Sortu behar da diskurtso erresiliente bat, esan nahi dut, pertsona hobeak izatera bultzatzen gaituena, eta badakit diskurtso komuna dela, baina diskurtso erresiliente batek bultzatu behar gaitu elkartzera, eta ez bando berriak sortzera.\nZer esango zenuke dela osasun mentala?\nOMSek, osasun mentala modu honetara definitzen du: ongizate-egoera osoa, fisikoa, mentala eta soziala. Baina esango dut ezinezkoa dela, definizioa oinarri hartuta, ezin da bete. Pertsonok ez gaude ongizate egoera osoan egunero, momenturen batean beharbada bai, baina momentu puntualetan izaten da. Osasun mentala, ongizate egoera osoaren baitako alor bat da, eta honek, baitan hartzen du ongizate emozionala, harremantzeko gaitasuna, egokitzapen gaitasuna…\nNiri asko gustatzen zait Sigmund Freud neurologoak zioen esaldi bat. Kazetari batek, Freudi galdetu zion, ea zer zen pertsona osasuntsu bat. Eta neurologoak erantzun zion: pertsona osasuntsu bat zela maitatzeko eta lan egiteko gaitasuna zuena.\nEta zer esan nahi zuen horrekin zehazki?\nMaitatzeak ez du esan nahi bikotea izan behar duzunik, edo harreman bat izan behar duzunik. Maitasuna askoz ere gehiago da. Lan egitea ez da prekarietatean egon beharra, eta egunero 8 orduko lan bat egin behar izatea. Freudek esan nahi zuena da, beste pertsona bati zure onena emateko gaitasuna izatea, hau da, zure zonatik ateratzeko gaitasuna edukitzea, egoismotik ateratzea. Eta hori guztia landu, zure zona erosotik atera eta beste pertsona bati ematea, entregatzea. Beraz, maitatzeak eta lan egiteak sakontasun gehiago du.\nVictor Franklek, logoterapia sortu zuenak, askotan hitz egin du gizakiok bizitzari zentzua emateko daukagun beharrean. Honi deitzen zaio zentzuaren borondatea. Eta hain zuzen ere, Freuden teoria kontutan hartzen zuen Franklek, osasun mentala, gustuko duzun zerbaiti ematean dago, gizarteari ematen diozunean maitasuna sortzen da, eta horrekin osasun mental osasuntsu batean sartu zaitezke.\nBorja Gil Ferndandez, osasun mentalean espezializatutako erizain hernaniarra.\nDatuen arabera, geroz eta pertsona gehiago daude depresioarekin, antsietatearekin… Zer dela eta?\nEgia da azken urteetan depresioa eta antsietatea duten pertsona kopurua hazi egin dela. Hainbat arrazoirengatik izan daiteke, besteak beste, presioa eta estresa, izan lanagatik, izan bizitza kalitateagatik… Horrek, modu batera edo bestera, emaitzak ditu, eta erreakzio batzuk sortzen dira. Gizartean onartuago dago egoera hau, eta gehiago hitz egiten ari denez, normalizatuagoa dago. Eta gertatzen da eskaintza ere igo egiten dela, hau da, profesionalki eskaintza haundiagoa da. Gizarte honetan, produktua sortu edo gizarteratzen da, eta horrek, beharra sortzarazten du.\nHorrez gain, depresioa eta antsietatea eduki daitezke, sozialki harremantzeko kudeaketa kaxkarragatik.\nZer nolako profilek dute arrisku gehien buruko gaitza izateko?\nAskotariko faktoreek sortu dezakete buruko gaitza, eta ezberdindu nahiko nuke sufrimendu mentala, eta diagnostikoa. Ez da berdina antsietateak eragindako erreakzio bat izatea, hil edo biziko egoera batean, edo eskizofrenia diagnostiko bat. Bi horien artean ezberdintasun haundia dago.\nEsan dezakegu, diagnosi bakoitzak arrisku faktoreak dauzkala, eta faktore horiek izan daitezke genetikoak, izan daitezke faktore sozialak, eta soziologikoak ere. Izan ere, gizartean dauden baloreak, norberarengan influentzia daukate, eta ondorio bat izan daiteke gaixotzea.\nPandemiarekin, nabaritu duzu antsietateak eta depresioak gora egin duela?\nCovid-19arekin, nabaritu dut krispazio bat egon dela gizartean. Gertatu da komunikabideen bidez, beldurra sartu dutela, helarazi duten diskurtsoa ez da erresilientea izan. Eta diskurtso honek ez zuen lagundu, okerrago, beldurra sartu zuen, eta zauri batzuk lehenagotik zetozenak ez ziren itxi. Alde batetik, jendeak maite duen jendea galdu du, eta hori oso gogorra izan da, daude pertsonak beldur asko pasa dutenak eta oraindik ere beldurra dutenak. Horrez gain, gertatu da, gizarteko talde batek erabili duela pandemia norbait epaitzeko, edo norbaiti errua botatzeko, fokua hor jarriz.\nNola ekidin arazo psikologikoak eta nola landu daiteke hezkuntza emozionala?\nEmozioak denok dauzkagu, baina arazo psikologikoak ez, eta eskerrak. Uste dut emozioak ezagutzea oso garrantzitsua dela, eta hau areagotuz doa. Emozioak ezagutu behar dira, modu batera hauekin distantzia hartzeko, eta ondorioz ez zara emozioen morroi izango. Ez zara hauen menpe egongo, jakingo dugu emozioak kudeatzen, eta emaitza ez da izango erreakzio oldar edo txar bat. Modu honetara, ez gara automatak izango. Bide horretan, jarraituz, arazo psikologikoak ekidin genitzazke, kontrolatuz geure emozioak.\nZer esan nahi du psikiatra eta psikologora joateak?\nEz da beste kontsultetan bezala, ez dira makinak eta tresnak erabiltzen. Kasu honetan, alde batetik dago harremana eta tratua; eta bestetik, berriz, medikazioa.\nBeraz, osasun mentala, medikazioarekin uztartu behar da?\nBehar denean eta horrela badio profesionalak, bai. Gainera, gomendioa beti izango da, pauta medikoak esaten duen kantitatea hartzea. Hori oso garrantzitsua da.\nBaliabide publiko nahikoak inbertitzen al dira?\nGustatuko litzaidake, denoi bezala, gehiago inbertitzea noski. Baina ez alor honetan bakarrik, baliabide gehiagotan. Denoi gustatuko litzaiguke gehiago inbertitzea, eta pertsonal gehiago izatea, baina egoera hau da. Hala ere, esan behar dut, adibidez bere buruaz beste egin nahi duten kasuak lantzen ditugula, eta asko gainera. Gizartean, dago joera bat, esatekoa honelako kasuak ez direla lantzen, eta bai, lantzen dira, are gehiago, asko lantzen da.\nBuruaz beste egiteko kasuak eta menpekotasunak behin eta berriz artatzen dira. Oso presente dauzkagu eta esan moduan, argi utzi nahi dut, asko artatzen direla. Beraz, kanpotik dirudi kasu hauei ez zaiela garrantzia ematen, eta izugarrizkoa ematen diegu, eguna pasatzen dugu horrelako kasuak lantzen.\nZer esango zenuke kristalezko generazioari buruz?\nKristalezko generazioa, 2000garren urtetik aurrera jaiotako generazioari esaten zaio. Esaten da, kristalezko generazio honi dena eman zaiela.\nGazteetaz hitz egiten dugunean, albiste bat etortzen zait gogora. Bertan aipatzen zen gazteek ez dutela ohiturekin jarraitzen, eta dena galduta dagoela, etorkizuna galduta dagoela. Baina urteak aurrera doaz eta hemen gaude ezta? Oraindik goiz da jakiteko zer nolako etorkizuna izango dugun.\nEgia da, azken urteetan tendentzia berri bat bereganatu duela gizarteak, eta honakoa da: hezkuntza zalantzan jartzea, umeei jartzen zaizkien mugak ere zalantzan jartzea, frustrazioa ere zalantzan jartzea… Eta guzti hauek oso garrantzitsuak dira, izan ere, bizitza bera, frustrazio bat da, eta hori da errealitatea. Errealitateak marrazten digu edo hobe esanda markatzen digu zein ibilbide jarraitu behar dugun eta zein ez. Baina orain dago joera, haurrak gain-babestekoa. Eta noski seme-alabak babestu behar direla arriskuetatik, nire gurasoek ni txikia nintzenean babesten ninduten. Baina haurrari ez bazaio uzten frustrazioarekin kontaktu minimo bat izaten, ‘ez’ esatea ekiditen bada, edo haurrak nahi duen hori, aldi oro, exijentzia bilakatzen bada, arazo bat izan daiteke. Izan ere, errealitatean frustrazioak daude, eta bizitza ez da arrosez betetako bidea. Beraz, guzti honek, sor dezake bizitzari edo arazoei aurre egiteko ezgaitasuna.\nEra berean, arazo psikologikoak edukitzeko probabilitate gehiago dago emozioak kontrolatzen ez dakien pertsona batengan, inpulsuak ez dituelako kontrolatzen, eta frustrazioari aurre egiteko ez-gaitasuna duelako. Baina tira, ikusteko dago hurrengo generazioek zer dakarten.\nGaur egungo arazoa da, uste dugula frustrazioa biziz, gazteek ez dutela etorkizun egokirik edukiko. Eta ez da horrela. Hezkuntzan, eta ikasketetan gertatzen da, noten kasuan, gazteen bizitza amaitu dela edo etorkizunik ez dagoela ez baduzu karrera bat edo beste egiten. Arazoa ez da gazte bat ez dela klasekideen notara heltzen, baizik eta kontsideratzen dugula, bere bizitza amaitu egiten dela ez badu karrera bat edo beste egiten. Eduki beharko genuke diskurtso bat non esaten dugun, bide bat edo beste hartuta, zoriontsu izan gaitezkeela, beharbada karrera bat egin izan bagenu baino.\nEta hau lantzen ez badugu, hau da, seme-alabak babesten baditugu puntu horretaraino, etorkizun batean arazoak izan ditzakete, ez dituztelako emozioak kontrolatuko, estresatzeko erraztasun gehiago izango dute.\nZein dira gehien ikusten diren gaixotasunak, eta hauek zein adinetan?\nEz da adin bat bera ere libratzen, baina gaixotasunak izateko probabilitate gehiago dauden adin tarte zehatz batzuk badaude. Adibidez, psikosia, 20 urtetik 30 urtera arte. Adin tarte horretan, agertu dira psikosi kasuak. Gainontzean, honakoak dira artatzen ditugun gaixotasun komunenak; antsietatea, depresioa, menpekotasunak, psikosiak (eskizofrenia)... Hala ere, gehitu behar dut, pertsona ezberdinek diagnostiko berbera izanda ere, pertsona bakoitza mundu bat dela.


Innobideak-Kudeabide Programa - egoitza\nAzken eguna: 2019\nEusko Jaurlaritza, SPRI eta EAEko hiru aldundiek koordinatzen duten programa da; Euskaliten parte hartzea ere badu.\nBere helburua da kudeaketa aurreratuko ereduarekin lotuta dauden kudeaketa hobetzeko proiektuak laguntzea, baldin eta proiektu horiek laguntzen badute Gipuzkoako enpresen lehiakortasuna hobetzen .Laguntzak hasierako kontraste baten eta proiektu pilotoan eta/edo finkatzeko proiektuen garapenaren bidez burutzen dira.\nProgramak bi fase ditu.\n1. fasea: Hasierako kontrastea\nEnpresek euren kudeaketari buruzko diagnostikoa egiten dute erreferentzia moduan Kudeaketa Aurreratuko Eredua erabiliz; ataza horiek kanpoko talde baten kontrastea dute.\n2. fasea: Ekintza Plana\nHasierako kontrastearen txostenaren aholkuetatik abiatuta enpresak Ekintza Plan bat egiten du. Plan horretan bi motatako ekintzak sar daitezke.\n2A - Ereduzko proiektuak\n2B - Finkatze-proiektuak\nInnobideak-Kudeabide programako informazio osoa www.kudeabide.com web orrian aurki daiteke.\n2B PROIEKTUAK. 5-49 LANGILEEN ARTEKO ENPRESAK\nEnpresa onuradunak - Baldintzak\na) Izaera juridiko propioa izatea.\nb) Ondorengo industria jarduerak burutzea: erauzketa, eraldaketa, ekoizpena, jarduera horien ekoizpen prozesuari lotutako zerbitzu teknikoak eta informazioaren eta komunikazioaren gizartearen alorrekoak.\nc) Gipuzkoan kokatuta egotea.\nd) 5 edo hortik gora eta 50 langile baino gutxiago izatea (biak barne), urteko lansaio osoa kontuan hartuta.\ne) Egunean izatea Euskalitek egindako Kudeaketa Aurreratuko Hasierako Kontraste Txostena, non gomendio gisa jasoko baita Kudeaketa Aurreratuko Finkatze Proiektu bat egitea identifikatu diren hobetu beharreko arloetako batean edo batzuetan.\nf) Gipuzkoako Lurralde Historikoko dirulaguntzei buruzko 2007ko martxoaren 27ko 3/2007 Foru Arauak 12. artikuluan ezarritako debekuen eraginpean ez egotea.\nBaztertuak: Zientziaren, Teknologiaren eta Berrikuntzaren Euskal Sareko eragileak, Enpresa eta Berrikuntza Zentroak (EBZ), entitate publiko enpresarialak, ondasun erkidegoak eta sozietate zibilak.\nDirulaguntzaren xede diren jarduerak.\nKudeaketa Aurreratuaren Hasierako Kontraste Txostenari erantzuten dioten finkatze proiektuak (2B), Kudeaketa Aurreratuko Ereduaren arabera enpresari aurre egiten lagunduko dioten metodologiak eta tresnak erabiltzea eta ezartzea helburu dutenak.\nDiruz lagundu daitezken kostuak\nKostu hautagarritzat joko dira kudeaketa hobetzeko aurkeztutako proiektuaren eremuan hainbat jarduera egiteko kanpoko enpresak kontratatzeko kostuak.\nProiektuaren kostu hautagarrien %60 diruz lagunduko da, eta gehienez ere 7.200 euro izango dira enpresa bakoitzeko.\nElkarrekiko lehiarik gabe onartuko dira laguntzak, aurrekontu zuzkidura agortu arte.\nDirulaguntzen arteko bateragarritasuna\nOinarri hauek arautzen dituzten dirulaguntzak ez dira bateragarriak izango beste edozein administrazio edo erakunde publiko edo pribatu, nazional, europar edo nazioartekok xede berarekin emandako beste dirulaguntza, laguntza, sarrera edo baliabideekin.\nEskaerak aurkezteko epea: 2019ko martxoaren 5etik irailaren 27ra.\nJarduerak hasteko epea: eskaera aurkeztu ondoren hasiko dira gauzatzen.\nProiektuak justifikatzeko data: bukatuta izan beharko dituzte diruz lagundutako jarduerak eskaeran adierazitako hasiera datatik hasita hamabi hilabete naturaleko epean eta, edozein kasutan, 2020ko urriaren 9a baino lehen.\n1,2 eta 3. oinarrien aldaketa eta 2019ko deialdia GAO 43 zk., 2019ko martxoaren 4a\nOinarri arautzaileak GAO 67 zk., 2018ko apirilaren 9a\nPrograma hau EGEFen (Eskualde Garapenerako Europar Funtsa) kofinantzaketa komunitarioa (% 50) du, “Europa egiteko modu bat” goiburuaz. 2014-2020ko Euskadiko Feder Programa Eragilean barruan.


Rebecca Romijn-stamos: Tentazio ilehoria — Gaztezulo\nRebecca Romijn-stamos: Tentazio ilehoria\nRebecca Romijn-stamos: Tentazio ilehoria https://www.gaztezulo.eus/albisteak/rebecca-romijnstamos-tentazio-ilehoria https://www.gaztezulo.eus/@@site-logo/logoa.png\nBerkeley hirian jaio zen, ameslari idealistenek kalez kale beste mundu bat posible zela aldarrikatzen zuten sasoian. Hippy artean hezi zen arren, balio kontserbadore sendoak ditu. Musika ikasketei ekin zien Kaliforniako Unibertsitatean, baina berehala utzi zuen guztia modelo bihurtzeko. Besteak beste, Christian Dior, Victoria's Secret eta Escadarentzat lan egin izan du. Dena dela, "GQ" aldizkariaren azal batek egin zuen famatu. Dennis Rodman saskibaloi jokalari bitxiarekin agertzen zenekoak, hain zuzen ere. Harrez geroztik, indartu egin da nabarmen bere zinema ibilbidea.\nHala, "X-Men" ekoizpen arrakastatsuak leku bat egin zion Hollywoodeko ortzi izarreztatuan. Mistique pertsonaiak, ordea, ez zuen bere aurpegia oso ezagun egin, prexixo-prexixo. Zaila baitzen, zinez, aipatu filmean gainean zeramatzan makillaje eta protesi urdin ilun horien guztien atzean Rebeccaren irudi ederra irudikatzea. Hala eta guztiz ere, John McTiernan interesgarriak rol esanguratsua eskaini zion "Rollerball" gordinean. Egun, berriz, bi film ezberdinetan ikus dezakegu geure zinema aretoetan: "X-Men 2" hantustetsuan eta Brian De Palma iradokitzailearen "Femme Fatale" thriller makurrean.\nAntonio Banderas "latin lover" espainiarra maitemintzen duen emakume argi, sentsual eta arriskutsu baten larruan ageri zaigu Rebecca, hain juxtu, De Palmaren azken film horretan. Bere interpretazioak laudorio askorik jaso ez duen arren, "Femme Fatale" umelak benetako "sex-symbol" bihurtu du aktore ilehoria. Aurki, Robert De Niroren ondoan ikusiko dugu "Godsend" beldurrezko filmean.\nRebeccaren bihotzak jabe bat du aspalditik. Duela bost urte John Stamos aktorearekin "Padres Forzosos" telesaileko izarretariko batezkondu baitzen, eta euren arteko maitasun harremanak osasun ezinhobea duela dirudi. Zurrumurru sentsazionalistenen arabera, baina, Rebeccaren gorputzak ez omen du jaberik. Ohez ohe apurtutako bihotzak kolekzionatzen dituen "femme fatale" gisa erretratatzen baitute prentsa arrosako mingain zorrotzenek. Tentazio ilehoriaren itzulera ote?\nIzena: Rebecca Romijn-Stamos.\nJaiolekua: Berkeley (Kalifornia).\nSenarra: John Stamos aktorea.\nJanaririk gustukoena: Hanburgesa.\nBizio bat: Haagen-Dazs izozkiak.\nFilmik maiteena: "Cabaret" (Bob Fosse).\nTelebista saiorik gogokoena: "South Park".\nPertsonaia historiko bat: Marilyn Monroe.\nMusikaririk estimatuenak: Radiohead eta Nina Simone.


Bermeoko Udalak jaietako segurtasun neurrien balorazio "positiboa" egin du - Busturialdeko Hitza : Busturialdeko Hitza\nBermeoko Udalak jaietako segurtasun neurrien balorazio "positiboa" egin du\nIrailaren 7tik 18ra, 60 espediente baino gehiago zabaldu dituzte kale zurrutean aritzeagatik. Alkateak Talan gertatutakoaz hausnartzeko eskaera egin die han egon zirenei\nFlores eta Abaroa atzoko prentsaurrekoan\nPortaera «ez solidario, kezkagarri eta salagarriak» ikusi dituzten arren, Bermeoko Udalak Andra Mari eta Santa Eufemia jaietako segurtasun neurrien balorazio «positiboa» egin du. «Tamalez, portaera kezkagarriek izan dute agerikotasun handiena, baina, oro har, bermeotarren jarrera oso ona izan da», esan du Bermeoko alkate Aritz Abaroak.\nBermeoko alkateak eta herriko udaltzainburu Aritz Floresek Andra Mari eta Santa Eufemia jaietako segurtasun neurrien balorazioa egin dute. Aurretik landutako dispositiboak emaitza «onak» eman dituela diote.\nFloresen esanetan, udaltzainak eta ertzainak kontuan hartuta, 15 agente inguruk osatu dute dispositiboa, eta lau oinarritan sostengatu dela adierazi du: prebentzioa, gertutasuna, langileen segurtasuna eta proportzionaltasuna.\nKontrolak egiten hasi aurretik, prebentzio lanak egin zituztela esan du Floresek, leku guztietara hurbilduta eta informazioa emanda; herriko supermerkatu edo elikagai dendetara jo zuten, bai eta ostalaritza establezimenduetara ere. Gainera, gazteen lokalak hutsik zeudela egiaztatzen ere ibili izan direla esan du, eta kasuren bat egon denean, isuna jarri dutela gaineratu du.\nGauez arauak betetzen zirela kontrolatzeko, kalekoz jantzitako patruilak ibili zirela aipatu du, eta, batez ere, Lameran eta portuan, oinezko patruilak indartu zituzten.\nOstalaritzari dagokionez, Floresek esan du orokorrean herriko establezimenduen jarrera «ona» izan dela: «Ondo bete dituzte neurriak». Horietako batzuk, hala ere, edukiera eta zaraten mugak ez betetzearren salaketak izan dituzte. Espediente horiek guztiak aztertu egingo dituztela esan du, eta udalak dagozkion neurriak hartuko ditu.\nIrailaren 7 eta 18a bitartean, hainbat kale zurrut desegin dituztela esan du, puntu desberdinetan. «Parte hartzaileetako batzuk identifikatu eta isunak jarri dizkiegu, adin gabekoei alkoholdun edariak kendu zaizkie eta bizikidetza asaldatu duten hainbat pertsona salatu dira, besteak beste». Kale zurrutagaz zerikusia daukaten 60 espedientetik gora zabaldu dituztela azaldu du. Denetara, egun horietan, 842 esku hartze egin ditu Udaltzaingoak (dispositibotik kanpokoak ere badaude kopuru horretan).\nHausnarketarako deia. Floresek aipatu du, gainera, irailaren 8, 10 eta 12ko goizetan garbiketako langileek udaltzainen presentzia eskatu zutela Talan: «Bertan jarraitzen zutenengatik irainduak izaten ari ziren».\nTalako kale zurrutak eta hango irudiek herrian sortu duten «egonezina eta gaitzespena» ikusita, alkateak aipamen berezia egin du. Beste behin ere, han gertatutakoa gaitzetsi du, eta unea apobetxatu du han egon zirenei gertatutakoaz hausnartzeko eskaera egiteko: «Trago batzuk edatearren beraien osasuna, maite duten pertsonena eta pandemia honetan asko eta asko sufritu duten herritarrena arriskuan jarri dute. Hori gutxi balitz, gure herriko ingurune natural bat zikinkeriaz bete dute, eta denona den eta bermeotar guztiok ordaindu beharko dugun ondarea apurtu dute. Gainera, inguruko auzokideen bizikidetza aztoratzeaz gain, garbitasun eta segurtasun langileei ere eraso egin diete zenbaitzuk. Noraino helduko gara?».\nHilaren 9 eta 11koa ikusita, poliziak gunearen perimetroa kontrolatzea erabaki zuela esan du alkateak; «kale zurruta beste gune batzuetara zabaltzea ekidin zen eta zenbait pertsona ere salatu ziren alkoholaren eraginpean gidatzeagatik».\nGarbiketa zerbitzua indartuta izan dutela adierazi du Abaroak, «horrelako zorigaiztoko gertakarien aurrean guneak ahalik eta arinen txukundu ahal izateko».


John Zorn Improvisation Night | Separata\nJohn Zorn Improvisation Night\nIbonrg adiskideak gomendatu zidan lehenengo lekua izan zen The Stone, East Siden, C abenida eta 2. kalearen arteko gurutzebidean dagoen lokal soila. Laurogei bat lagunentzako aulkiak, musikarientzako espazioa -eszenatokia ere ezin esan, lurrean bertan jotzen baitute- eta pare bat ate; bata, sakonean, komun txiki baterakoa, bestea musikarien kamerinorakora. Oro zuriz pintatua, lekuak tankera gehiago du museoko gela zuri batena kontzertu areto batena baino. Eta kasualitate-kasualitatea ere ez da izango, beharbada, ze tokiko proposamenak beti gerturatzen baitira gehiago artera musika komertzialaren eremu hertsietara baino. John Zorn da The Stoneko zuzendari artistikoa eta Zornen lana gutxi-asko ezagutzen duenak sumatuko du non nonbait diren kontuak. Leku huraxe da New Yorkeko eszena esperimental eta abangoardistenaren gotorleku. Ia egunero programatzen dituzte bina emanaldi, arratsaldeko 8tan eta gaueko 10etan, 10 dolarretan gehienetan.\nJoan nintzen lehenengoa, ordea, egun berezia zen, lokala mantentze aldera dirua biltzeko eguna-edo. John Zorn berak hainbat musikarik lagundurik -beste bederatzi, zehazki- inprobisazio gau bat antolatu zuen. Musikariak taularatzen ziren zenbait formatutan (lehenengoa, esaterako, pianoa, bateria eta baxu elektrikoa) eta inprobisazio set bat eskaintzen zuten. Guztira zortzi bat saio izango ziren, konbinazio ezberdinetan eta hamar musikariek batera jo zuten azkenekoa barne. Ez da erraza halako musika-proposamen muturreko eta maila altukoaren aurrean zerbait nabarmentzea, baina bi set nabarmentzekotan bi txelistek eskainitakoa eta bateria, tronpetajoleak eta klarineteak hirukoan jotakoa azpimarratuko nituzke. Musikarien artean inor goratzea ere ez da lan erraza baina, alajaina, zelako maisutasuna Brian Chase bateriajotzailearena -Yeah Yeah Yeahs rock taldekoa-; estilo sotil bezain azkarrarekin instrumentuaren beraren mugak hausten ari zela ematen zuen batzuetan. Klarinetea (Jeremiah Cymerman) eta bi txelistak (Okkyung Lee eta Erik Friedlander) ere ez ziren aparte ibili.\nAtentzioa eman zidan beste kontu bat John Zorn beraren diskrezioa. Hura zen gaueko izarra izatekoa eta, aldiz, bigarren planoan egon zen, ez zuen beste inork baino gehiago jo -areago, beste hainbat musikarik gehiago jo zuten- eta ez zuen bukaera arte hitza hartu, musikariak banan-banan aurkezteko mintzatu zenean. Haren lagunak lehen lerroan jarri nahi zituela ematen zuen, non eta bere etxean gainera; eta hori, jaun andreok, banitatea karrukadaka pilatzen den musika eta artearen munduan meritu handiko kontua da.\nKalera egin genuenean, momentu bakana bizi izandako sentipenarekin egin genuen. Kontuak ateratzen hasi eta bururatu zitzaigun saioak iraundako minutuetan agian huraxe izan zela mundu osoko maila altueneko musika emanaldia. Tira, lasai, agian esan dut.\nP.D: Barkatu argazkiaren zatarra (eta gainera oharkabean flasharekin, hau lotsa), baina lekuaren testigantza utzi nahi nuen eta ez dut hoberik.\nWritten by bsarasola Musika atalean publikatua\tTagged with Brian Chase,Erik Friedlander,Jeremiah Cymerman,John Zorn,Okkyung Lee,The Stone\n2012/09/21 - 20:39 bsarasola\nAhaztu zait aipatzea. Datorren urtean Zorn Donostiako Jazzaldian izango dugu, Marathon Massada-rekin. http://www.heinekenjazzaldia.com/bloga/john-zorn-cumple-60-anos-2/ Historikoa izateko itxura guztia duen emanaldia inondik ere.\n2013/07/29 - 9:09 Pingback-a: John Zorn: Masada Marathon | Separata\nWinter Journal -Paul Auster-


Laudio Haraneko Herri Eskolak 1870ean eratu zirenetik Laudioalde Lanbide Eskolaren egungo osaera lortu bitarteko 150 urte luze hauetan, gure instalazioak etenik gabe erabili izan dira hezkuntza-jardueretarako, eta, mende eta erdiko tarte horretan, prestakuntza izan da garaian garaiko gazteek beren ametsak egia bihurtzeko baliatu izan duten laguntza.\n60ko eta 70eko hamarkadetako garapen ekonomikoak bultzatuta, erakunde titularrek aintzat hartu zuten ikastetxearen ikuspegia —lanbide-heziketara bideratua— sendotzeko beharra, bai eta eskualdeko industria-sarearekin elkarlanean aritzeko premia ere. Ondorioz, 1972an, Udal Ikastetxea Batxilergoko eta Lanbide Heziketako ikastetxe bihurtu zen, Laudioko Udalaren titulartasunpean eta, zuzendaritza pedagogikoari dagokionez, La Salle erakundea buru izanik.\nAzkenik, 2017ko urtarrilaren 1ean, ikastetxea sare publikoan txertatu eta Eusko Jaurlaritzako Hezkuntza Sailaren mende geratu zen, IES Laudioalde Lanbide Eskola BHI izena hartuta.\nLaudioalde Lanbide Eskolak ahalegina egin nahi du berrikuntza pedagogikoarekin lotutako alderdi guztietan egunean egoteko. Horregatik, LHko zenbait ziklo ETHAZI ereduari jarraikiz irakasten dira; hau da, ERRONKETAN OINARRITUTAKO ELKARLANEKO IKASKUNTZA da ikasketa-eredu osoa egituratzeko giltzarria.\nEgoera gatazkatsu baten aurkezpenak, hura erronka bilakatzeko eraldaketak eta emaitza bat lortu bitarteko prozesu osoaren egituraketak bi gaitasun-mota dute abiapuntu: batetik, ziklo bakoitzeko gaitasun tekniko eta espezifikoak; bestetik, orain izaera estrategikoa duten zeharkako gaitasunak, hala nola ikasteko autonomia, talde-lana, emaitza apartak lortzeari begirako orientabidea…\nLan egiteko proposamen hori ez dator bat orain arte ezagutu izan dugun egitura-ereduarekin; izan ere, zenbait elementuren —ordutegiak, ebaluazioak, ikasgelaren antolaketa…— egungo formatua baliorik gabe geratu da, eta, hortaz, elementu horiek berriro pentsatu eta definitu behar dira.\nHauek dira ETHAZI ereduaren ezaugarri nagusiak:\n• Autogestionaturiko zikloetako irakasle-taldeak\n• Ebaluazioa, gaitasunen garapenean bilakaera izateko\n• Ikasketa-guneen egokitzapena\nLaudioalde LHko ikastetxeen sare bateko kide da, zeinak pilatutako azpiegitura eta jakintza guztia Euskal Autonomia Erkidegoko ETE ororen eskura jartzen duen. Berrikuntzari begirako laguntza, prestakuntza aurreratua, eta berrikuntza- eta hobekuntza-zerbitzu teknikoak dira Tkguneren bitartez ematen diren zerbitzuak.\nLaudioalde Lanbide Eskola Ikaslan Araba Ikastetxe Publikoen Elkarteko kide aktiboa da, eta proiektu eta lantaldeetan parte hartzen du, elkarteko beste zentro batzuekin batera. Zehazki, Erasmus+ azpiprogramaren barruan garatutako jardueretan laguntzen du. Programa horren helburua da 2014-2020 aldian hezkuntza, lan-prestakuntza, gazteria eta kirolaren arloko proiektuak finantzatzea eta laguntzea.\nGoi-mailako irakaskuntzako erakundeen eta enpresen arteko lankidetza sustatzea.\nIkasleei Europar Batasuneko lan-merkatu zabalaren beharretara egokitzen laguntzea.\nIkasleei gaitasun espezifikoak garatzen uztea, hizkuntzarena barne, eta harrera-herrialdeko gizarte- eta ekonomia-kulturari buruzko ezagutzak zabaltzea, lan-esperientzia hartzen duten bitartean.\nKualifikazio handiko gazte-talde bat garatzen laguntzea, irekiak eta nazioarteko esperientzia dutenak etorkizuneko profesional gisa.\nZalantzarik edo kontsultarik izanez gero, harremanetan jar zaitezkete Laudioaldeko Erasmuseko arduradunarekin (Lanbide Eskola Raquel Ruiz), helbide elektroniko honen bidez: rruiz@laudioalde.eus\nLaudioalde Lanbide Eskolari buruzko informazioa jaso nahi baduzu, jarri gurekin harremanetan. Atsegin handiz lagunduko dizugu.\nKarmengo Andre Maria kalea, 17, 01400 Laudio/Llodio\nIrakaskuntza-ordutegia: 08:05etik 15:00etara, astelehenetik ostegunera; ostiraletan, berriz, 08:05etik 14:35era.\nIdazkaritza-ordutegia: 09:00etatik 13:00etara.\nOrientabiderako ordutegia: urte osoan eska daiteke hitzordua, helbide elektroniko hauetan:\nsecretaria@laudioalde.eus o informacion@laudioalde.eus


Muay Thai Kick Boxing K1 MMA Orkatila Gorriak - Buddha Fight Wear\nHasiera / Red Muay Thai Kick Boxing K1 MMA aingurak\nRed Muay Thai Kick Boxing K1 MMA aingurak\nBadakizu zein den Muay Thai ankletsen funtzioa eta horren garrantzia?\nBuddha Eskuin elastiko berriak aurkezten ditu eta bere funtzioa orkatila bat-bateko mugimenduetan entrenatzea edo borrokan babestea da. Gorde zauriak Ankletekin Buddha orkatilen juntura eta konpresioaren doikuntza-zonari esker.\nAnketsek Muay Thai, Kick Boxing eta Kontaktu Kirolak praktikan zauri ohikoenetako bat izatea ekiditen dute. orkatilak izanik entrenamendu eta borroka zorrotzenetan bat-bateko mugimenduak onartzen dituztenak.\nBabestu zaitez kalteetatik saihesteko, entrenatu segurtasunez eta konfiantzaz.\nTamaina bakarrekoaDiseinu anatomikoa da, orkatilaren formara egokitzen dena.\nHainbat koloretan eskuragarri.\nMutur biribilduak, errazago kokatzeko.\nPoliesterrezko eta kotoizko konbinazioarekin egina.\nIdeal entrenamendu gogorrak, sparring eta borrokatzeko.


Asier Arregi 2011/11/14 11:49\nEstatu moderno bateko txarto deituriko demokrazian alderdi txikiak txikitzen dituen hauteskunde sistema erabiltzen da.\nBi partidu haundiei matematikaren ikuspegitik era erabilgarrian aurre egiteko irakurri dudan proposamena, eskañuen "prezioak" eta PP edo PSOEri probintzia bakoitzean aulkiak kentzeko aukerarik onenak. Gipuzkoan eta Nafarroan Amaiur aukerarik onena (eta bigarrena Araba eta Bizkaian), PNV bigarrena Gipuzkoan eta lehenengoa Bizkaia eta Araban, GBai, bigarrena Nafarroan.\nDemokrazia monarkiko eta parlamentario honetako espainiar subdito garenon bototxoekin egiten diren KALKULOAK.\nPolitika ideiak dira, baina hauteskundeak agintarien kalkuloak\nAsier Arregi 2011/11/05 20:04\n"Campos Invisibles: Geografías de las Ondas de Radio" izenarekin Bartzelonan dagoen erakusketa\nUhinen irudikatzea eta ezagutza ez da kontu erreza. Ez dira ikusten eta. Lehendabiziko bideo honetan pertsonen neurrien araberako frekuentziak agertzen dira eta uhin artifizialekin konparaketa, berauen soinuak ere eginez.\nEz dut bertan ikusi, lagin hau besterik ez, zuk orain bezala, baina hurrengo urteko martxoak 14ra arte dagoenez, ikusiko dudala uste dut. Tokia: Arts Santa Mónica zentrua Bartzelonako Ramblan.\nUhin elektromagnetikoetan frekuentzia eta uhin luzera erlzionatuta daude. Beraz, era berean neurri bakoitzak, distantzia bakoitzak, berarekin erlazionatzen den frekuentzia bat edo gehiago izan ditzake (elektromagnetikoa, soinua, eta medioaren araberakoa).\nUhin luzera gero eta handiago, frekuentzia gero eta motelagoa. Erlazioa, uhinaren hedatze abiadura da.\nλ uhin luzera da, v bere abiadura, eta f frekuentzia (Hz tan, zikloak segunduko adierazten duen parametroa). Argiarentzat y eta hutsuenean doazen uhin elektromagnetikoentzat, v abiadura 299.792.458 m/s, c konstantea. Airetik doazen soinu uhinentzat abiadura gutxi gora behera 343 m/s da atmosfera baldintzen arabera aldatuz.\nEsaterako, gaztelerazko wikipedian agertzen den adibidea, argi gorria, 440 THz ko frekuentzia duenak, 680 nm inguru dituzten uhinek osatzen dute:\nFormula berdinarekin, etxeko argindarrak 50 Hz rekin, 6000 km inguruko uhin luzera izango luke eta Wifiaren ingurukoek edo etxeko mikrouhinak (2.450 MHz, milioi hertzio), 12,24 cm koa. GSM900 telefonia mugikorra hartu ezkero, 33 cm inguru. Eta 100 MHz tako FM irratiak, 3 m. Beraz frekuentzia horien tartean eta inguruan gorputz atal ezberdinen luzerak dituzten uhin-luzeradun uhin elektromagnetiko komertzial askok bategiten dute. Zientzialari batzuren iritziz erresonantzia izan daiteke osasunaren eragin onuragarri edo kaltegarrien faktoreetako bat.\nErakusketarekin lotutako beste bideoak:\nAsier Arregi 2011/11/02 10:56\nArte telebista kate frantsesak eginiko programa\nHau da orain arte gai honi buruz ikusi dudan programarik onentsuena. Polita. Azken urteotako ikerketa esanguratsu batzuren zientzialariak agertzen dira.\nBestalde, orain dela hilabete t'erdi, Madrilen, Europar Batasunaren egoitzan sinposio interesgarri bat egon zen:\nLA DIMENSIÓN REAL DE LAS RADIACIONES NO IONIZANTES: análisis científico, jurídico y social


Gracian Galarraga omenduko dute gaur arratsaldeko Zakila Biran - Lasterketak.eus\nGracian Galarraga omenduko dute gaur arratsaldeko Zakila Biran\nZumaiako XIII. Zakila Birak ehunka lagun elkartuko ditu herrian eta inguruetan, 20 kilometroko ibilbidea egiteko.\nGaur 17:00etan hasiko da Zumaiako XIII. Zakila Bira. Aurreko urteetakoa bezala, jendetsua izango da gaurkoa ere. Atzorako 600 korrikalarik baino gehiagok emana zuten izena, eta gaur gehiagok ematea espero dute antolatzaileak.\nKorrikalarien artean, bereziki bat izango da protagonista gaurkoan: Gracian Galarraga. Atleta beteranoak atzo oraindik ez zuen baieztatu proban parte hartuko duen ala ez, baina aurten berak jasoko du Zumaiako Udalaren oroigarria eta, horretaz gain, berak emango dio hasiera lasterketari.\nIbilbidean aldaketa txikiak\nUrtero bezala, korrikalariek Zumaia-Arroa-Iraeta-Aizarnazabal-Oikia-Bedua-Zumaia ibilbidea egingo dute.\nErribera kaletik irten eta bertan amaituko da korrika saioa, baina aurten aldaketa txikiak egin dituzte hasierari eta amaierari dagokionez. Izan ere, Oxford eraikina eraberritzen ari dira eta, inguru hori itxita egongo da. Hala, Erribera kaletik Eusebio Gurrutxaga plaza aldera abiatuko dira korrikalariak. Amaiera, berriz, Justa tabernaren parean izango da.\nGehienez 850 korrikalarik hartu ahal izango dute parte proban, eta gaur ere izena emateko aukera izango dute korrikalariek. Proba hasi baino hiru ordu laurden lehenagora arte izango dute horretarako aukera, itsas kiroldegian. Honen ordutegia 09:00etatik 13:00etara eta 14:30etik 16:30era da. 13 euro kostako da izena ematea, eta parte-hartzaile guztiek elastiko bana jasoko dute trukean.\nAntolatzaileek adierazi dutenez, ibilbidean zehar hiru edari postu jarriko dituzte. Aurrena bosgarren kilometroan, Agote auzoan; bigarrena hamaikagarren kilometroan, Aizarnazabalgo bidegurutzean; eta, hirugarrena, hamazazpigarren kilometroan, Oikian.\nProba amaitu ondoren, itsas kiroldegian dutxatzeko aukera izango dute parte-hartzaileek.\n14 urtetatik korrika\nProbaren ondoren jasoko du omenaldia ere Galarragak. 55 urte ditu, eta 14 urtetatik egin du korrika iraupen ertaineko lehiaketetan, Atletico SS taldearekin. Bere ibilbidean hainbat lesio izan duen arren, zumaiarrak korrika egiten jarraitzen du egun ere, nahiz eta orain ez duen lehiatzen. Azaroan federatu bezala 40 urte egingo ditu.


«Denboraldia hasi berritan denda lepo izan eta ateak itxi behar izateak nahigabe handia eragiten dit» - Malerreka - Erran.eus\n«Denboraldia hasi berritan denda lepo izan eta ateak itxi behar izateak nahigabe handia eragiten dit»\nTtipi-Ttapa 2020-03-24 08:00\nMaite Zozaia egoera «zaila» bizitzen ari da.\nMaite ZOZAIA MARIEZKURRENA - Maite Moda\nEgoera «zaila» bizitzen ari da Maite Zozaia. Koronabirusak «denboraldi hasieran» harrapatu du: «denda udaberriko arropekin beteta dut eta hori ezin dugu atera».\nMomentu «txarren txarrenean» itxi behar izan ditu dendako ateak: «beherapenetan izan balitz ez litzateke gauza bera izanen, erositakoa ordaindua izanen nukeelako. Orain, berriz, dena berria da eta hor milaka euro daude, atera ezinik…».\nHori gutti balitz, «aseguruak, autonomoen kuota, lokalaren alokairua eta bertzelako gastuak» ordaindu behar dira. Langile bat ere «ordu batzuz» ere badu, eta horri ere «begiratu beharra» nabarmendu du: «ez dakit zein den soluzioa…».\n«Laguntzarik izatekotan gutti» izanen dela uste du: «gastuak egunero ditugu, ez dira eteten». Okerrena «noiz arte iraunen duen ezin jakitea» da: «denboraldia aitzinera doa eta horri buelta ematea ezinezkoa izanen den arren ea lehenbailehen pasatzen den».


'Gaur galtzea tokatzen da' plazaratu du Gotzon Hermosillak, fikziozko lehen lana | Kultura | Berria\nNoiz sortua: 2018-06-05 13:20:09\n'Gaur galtzea tokatzen da' plazaratu du Gotzon Hermosillak, fikziozko lehen lana\nElkar etxearekin argitaratu du liburua BERRIA-ko kazetariak. Bi motatako ipuinak elkartu ditu lanean. Batetik, taberna-zuloko istorioak. Bestetik, leku eta garai desberdinetan giroturiko narrazioak.\nGotzon Hermosilla kazetaria. / Juan Carlos Ruiz/FOKU\nFikziozko istorioekin Gotzon Hermosillak (Barakaldo, Bizkaia, 1966) bakarka osatu duen lehen liburua da Gaur galtzea tokatzen da. Eta beste istorio batzuk (Elkar). Lehenago, Road-movie bidaia-kronika (alberdania, 2002), eta Ramones, familia maitagarria musika taldearen biografia (Paper hotsak, 2005) idatzi zituen, eta Idoloak akatu genituenekoa punk giroko ipuin bilduma kolektiboan (Barnezomorro, 2016) parte hartu zuen.\nBi zatitan banatu du Gaur galtzea tokatzen da lana. Batetik, taberna-zuloko istorioak bildu ditu, liburuari izena ematen dion ipuina izanik haietako lehena. "Gauean noraezean bezala irten eta lokal jakin batzuetara jotzea, zer harrapatuko; dela droga legala, dela, batez ere, ilegala". Bestetik, han eta hemen giroturiko narrazioak bildu ditu bigarren partean. Lehen atalak bezala, sei kontakizun ditu bigarrenak ere: Galizian gerraostean Guardia Zibilaren zanpaketa, 60ko hamarkadan Euskal Herrian grebak apurtzeko eskirol gisa kontrataturiko migratzaileak, Meatzaldeko industrializazioaren lan-baldintza gogorrak, Txina urrunean kokaturiko kontakizun miresgarriak...\nBizkaiko ezkerraldeak eta meatzaldeak presentzia ageriko dute ipuinotan. "Euskal literaturan ez da askotan azaldu ezkerraldea. Hala ere, ez dut egin aldarrikapen modura. Neuk gehien ezagutzen dudan gunea hori da, eta hor kokatuta daude istorioetako batzuk". Ipuinak batzen dituen hari bat egotekotan, "pertsonaien izaera galtzailea da", Hermosillaren hitzetan.


Nolabait esanda | Iritzia | Berria\nHazteria edo ezkabia. Azaleko gaitza da, kutsakorra, ilea erortzea eta ezkatak modukoak eragiten dituena. Ez da hilgarria; aitzitik, nahikoa erraz senda daiteke. Diarrea ere aise senda daitekeen gaitza da, baina milaka lagun hiltzen ditu munduan. Eta kolerak ere, Yemenen, nahiz eta lurralde garatuotan hilgarriak diren gaitzen zerrendatik aspaldi ezabatu genuen. Kolerek, idatz nezake, pluralean, eritasunak ez ezik amorruak ere, kolerak, tokia egingo baitzuen drone eta hegazkin saudiarren bonbapean bizi nolabait esanda beharra duten herrian. Hori bai, kolera biak han lehertu eta han geratzen dira, Yemenen. Ez hemen.\nSendatzeko moduko gaitza da, beraz, hazteria, baina hil dezake. Hala zekarren oraindik orain kazeta honek, Lapurdin hildako etxegabe baten heriotzaren kausa hazteri gaitza izan zela. Artikuluak berak argitzen zuen osasun egoeraren txartze orokor batek eraman zuela etxegabea heriotzara. Bera, eta bera bezala beste hiru, Baiona inguruetan, hilabeteko epean. Hotzak hain gogor astintzen gaituenean gertatzen dira halakoak, areagotzen dira, eta orduan akordatzen gara parking, kutxazain, zubipe eta bestelako zerupeetan bizi direnekin.\nAzpimarratu da, azpimarratu dugu gure kontzientziak apur bat goxatzeko, eskaini zitzaiela aterpea, baina ez zutela nahi izan. Haien aukera dela kalean bizitzea nolabait esanda. Eta hala da, eta egunotan Belgikan alkate batek etxegabeak atzeman eta gogoz kontra ere aterpeetan sar ditzatela agindu duelarik, eztabaida sortzen zaigu, askatasunaren aurkako erasoa ote den. Askatasuna, etxegabeon arropa-piltzarrak baino zarpailduago dagoen hitza.\nKontrakoa esaterik egongo bada ere, hazteriak ez zuen hil etxegabea. Miseriak hil du: bere gorputz hondatuan hotzak, hazteriak eta batek daki beste zenbat eritasun sendagarriren baturak eman dio azken kolpea. Baionan etxegabeak laguntzen dituen aterpetxeko arduradunak adierazi bezala, «bizimodu honen akidurak» eraman du zulora bera, eta beste hirurak. «Bizimodu horrek», guk esan beharko bagenu. Bizitzarekin nekatzea gauza arrunta da, bizitzearekin nekatzea ere bai, eta suizidioa oraindik ere tabua den arren, gure pantaila, lehen orrialde eta albistegietan salbuespenak salbu aipatzen ez badugu ere, gure artean bizi nolabait esanda da.\nLau hauek eta egongo diren eta jakin ere egingo ez ditugun beste heriotza batzuetatik ez dago irakaspenak ateratzen ibili beharrik, prentsaren pulpituan sermoia botatzeko aukera daukagunok ohitura handia badugu ere, baina gizarte-porrota dela iruditzen zait niri, akabatu dituen bizimodu hori haiek aukeratutakoa izan arren (aukeratzeez beste batean mintza gaitezke). Intentsitate baxuko suizidio geroratua izanda ere, porrota da. Komunidadetik kanpo geratuko dira batzuk, beti, derrigorrean; gizartearen bazter eta ertzetan biziko dira batzuk, haiek leuntzeko ahalegina egiten badugu ere. Miseria sendatuta ere zeren eta, batzuek kontrakoa uste badute ere, ez da gaitza eta gainera sendagarria da!—, haren sareetan jausiko dira batzuk. Ez dute miseriaren abaroa propio bilatuko agian, baina hark katigatuko ditu.\nKontua da komunidade gisa haien aurrean zer bizi-jarrera dugun. Zer esfortzu egiten dugun miseriaren sareak deuseztatu eta hari mehe baino izan ez daitezen —eta hor lan handia eginak gara, onartu beharra dago—, baina batez ere zer bizimodu eraikitzen ditugun, eta ertz eta zuloen aurrean zer jarrera dugun. Bizimodu hau, hori eta hura oinarrizkoenean hain desberdinak izan ez daitezen zer egiten dugun, jendarte gisa, eta hotzetik ederki babestutako geure kolkoan.\nEtxeak bizitza —nolabait esanda— isla dezakeela kontuan hartuta, etxegabe-tik etxejabe-ra letra batena baino askoz alde handiagoa dago.\n(Emmanuel, Frederic, Philippe eta Christophe dira hildako etxegabeak, zehazki esanda).


Urteko plangintza osatu du EHEk Durangoko Nazio Batzarrean\nEHEko kideak Durangon egindako Nazio Batzordean\nEuskaraz Bizi! dinamikaren baitan kokatu dituzte urteko lan-ildoak. Euskaraz Bizi Eguna eta Araba, Bizkai eta Gipuzkoako Euskararen legearen urteurrena izanen dira datarik garrantzitsuenak.\nEuskaraz Bizi! Hori da Euskal Herrian Euskaraz eragile euskaltzaleak azken urteetan zabaldu duen mezua. Eta bide horretan jarraituko du aurten ere. Horrela erabaki dute EHEko kideek gaur goizean Durangoko (Bizkaia) Ibaizabal ikastolan egindako Nazio Batzordean. Euskal Herri osoko kideak bildu dira urteko lan plangintza zehaztu eta adosteko. Euskaraz Bizi! dinamikaren baitan bi data azpimarratu dituzte: Araba, Bizkai eta Gipuzkoako euskararen legearen urteurrena, eta apirilean ospatuko den Euskaraz Bizi Eguna.\nBestalde, irakaskuntza eta administrazioa euskalduntzearen aldeko ekimenak aurreikusi dituzte Nazio Batzordean. Ezabatu eta euskaraz bizi! dinamika ere aurrera eramanen dute urte osoan zehar. Korrika eta Araba Bizkai eta Gipuzkoako hauteskundeetan ere hainbat lan aurreikusi dituzte. Herritarrak euskaraz bizitzeko hautua harrotasunez hartzera bultzatu nahi ditu eragile euskaltzaleak.\nEuskararen herriak, euskaraz bizi zen herriak, Euskal Herria izena eman zion bera bizi zen lur eremuari. Herri euskalduna bizi den lekua da beraz Euskal Herria. Hori du berezko izaera lurralde honek, herri euskalduna da Euskal Herriaren izana. Horregatik esan izan dugu herri euskaldunik gabe Euskal Herria lur-eremu hutsala izango litzatekeela, oinarrizko nortasun ikurrik gabe geldituko bailitzateke herria.\nHau ederki ulertu izan dute historian zehar lur-eremu hau menperatu nahian ibili direnek. Genozidioa aukera zezaketen, baina hizkuntza ordezkapena ardatz izan duen etnozidioaren bidea izan da nagusiki herri euskaldunak pairatu duena (behar bada ez diegu historian zehar beste biderik utzi). Lur eremua bereganatzeko herriaren izana ordezkatzea izan da menperatzaileen bitarteko nagusia. Ondorioz, asimilazio prozesu etengabea pairatzea egokitu zaigu herri euskaldunari geure lurrean bertan. Gaur egun prozesu horrek aurrera dirau, eta onartzea gogorra izan arren, poliki-poliki helburuak lortzen dihardutela esan beharrean aurkitzen gara. Zergatik diogun aurrera doala?\nOrokorrean, frantsesa eta espainiera gure hizkuntza, bertako hizkuntza direla esatera pasa gara. Hizkuntzak jakitea gauza ona da baina hizkuntza hauek asimilazio prozesua bultzatzeko tresnak direla ezin dugu bazter utzi. Euskara berezko hizkuntza bakarra dela esatea baino, euskara eta erdarak bertako hizkuntzak direla esatea atseginago egiten zaigu. Ondorioz, herritarren partetik bata zein bestearen aldeko hautua egiteko orduan, nortasunari baino praktikotasunari gehiago begiratzen zaio. Eta noski, gaur egun nagusi diren erdarak irteten dira indartuak borroka horretan.\nHizkuntza hauen gainean eratutako espainiar eta frantziar nazionalismoek, inplizituki, beraien estatuen baitan biltzen dituzten beste hizkuntzen, hizkuntza komunitateen eta hiztunen ukazioaren sinonimo dira, nazio politiko-kultural etnozidak dira. Nazio hauen defentsa sutsua egiten duten partiduek Euskal Herrian dituzten sukurtsalen eguneroko praktika politikoak, batzuetan zeharka besteetan zuzenean, hizkuntza ordezkapen prozesua elikatzen du.\nEgoera hau gainera globalizazioaren testuinguruan kokatu beharra derrigorrezkoa daukagu. Hizkuntza, kultura txikiak txikitzen diharduen munduan bizi gara geu ere. Hondamendi ekologikoekin larritzen gara herritarrak, baina gertatzen diharduen hondamendi etnologikoaren aurrean inork ez dio ezer. Gizateriaren aberastasun handienak galtzen, deuseztatzen dihardugu eta badirudi horrek ez digula axola.\nZapaltzailea bidea egiten diharduela onartuta, zertan dihardugu zapaltzaileen aurka gaudenok? Herriaren askapen prozesuan dihardugula esango dugu gehienok. Baina nola ulertzen dugu askapen prozesu hori? Herri euskalduna eraikitzeari lotuta edota Euskal Herria lur-eremua askatzeari lotuta? Euskal Herrian Euskarazek argi esan izan du bere sorreratik bi bideak uztartzea ezinbestekoa dela euskaraz biziko den herria berreraiki ahal izateko. Orokorrean ordea, lur-eremuaren askatzeak askoz garrantzia handiagoa izan du. Herri euskaldunaren eraikuntza bigarren maila batean kokatu izan da. Are okerrago, lehenengoa lortze bidean zapaltzailearen hizkuntza erabiltzea ere oso ohiko bihurtu da (horregatik hitz egiten dute “euskararen auziaz”, eta ez euskaraz bizi ezin den herri “euskaldunaren problemaz”).\nAbertzaletasunaren sorreraren beretik, euskara 2. mailako osagaia izan da, eta abertzaletasunak euskararen berreskurapenean izan duen garrantzia ukatu gabe, mende luzeko praktika politikoak hori erakusten digu: garrantzitsuagoa da abertzaleen zakura batzea, euskararenera batzea baino. Euskal nazioaren defendatzaile direla dioten arren, ez dute Herri Euskalduna = hizkuntza komunitatea aitortzen, naziotasuna lurraldetasunaren gainean eraikitzen dutelako gainerako herri indoeuroparren gisara: hemen jaio bazara, euskal herritarra zara. Beraz hauen nazioaren subjektua ez da euskalduna, euskal herritarra / hiritarra baizik.\nNazio arazoaren osagarri nagusi gisa euskara kokatu nahian sortu zen EHE 1979an, baina ikusten denez, herri euskaldunaren askatze prozesua gure terminoetan kokatzetik urruti dago oraindik.\nHerri mailako aldaketa hau bideratzeko lan ideologiko handia egin beharko dugu, dudarik gabe. Aldaketa politikoak ematera zain gelditzeke, aldaketa soziala indartzen jarraitu behar dugula ulertu behar dugu. Norabide honetan euskal komunitatearen jokabideak aldatzea dagokigu, eta horretarako norbanako bakoitzak autodeterminazio ariketa egin beharko luke ahalik eta askeen zein burujabeen izateko.\nGeure buruari begira jarrita, teorian zerbait badiogu, praktikan ere asimilazio prozesua gainditzeari begira gure dinamikak osatu eta indartu beharra daukagula ondorioztatu dugu beraz. Asimilazio prozesua gainditzeko eta euskararen herriaren berreuskalduntze prozesua indartzeko esparru guztietan euskarari lehentasuna ematea da gakoa.\nEta kontuan hartu behar dugu gure jarduna aurrera eramateko euskaraz biziko den herria berreraikitzeko eragin egin behar dugula, baina bestetik bidea egitea ere badagokigula:\nMaila sozialean, euskaraz bizitzeko hautua indartu komunitatearen baitan. Euskaraz bizitzeko herri euskaldunak dituen zailtasunek norbanakoengan daukate eraginik nabarmenena. Euskaraz bizitzen jarraitzen dugu askok oraindik, baina erdarekiko sumisioa barruraino sartuta daukagu. Egoera horretaz kontziente izan edo ez, berau iraultzeko bideak eraiki behar ditugu. Herri euskaldunak autodeterminazio ariketa egin behar du ezinbestean, euskaraz bizitzeko dauden oztopoak neurri baten gainditzen lagunduko digun ariketa. Honekin batera espazioak euskalduntzea eta gaur egunekoak babestea garrantzitsua izango da.\nMaila politikoan, hizkuntza politika burujabea garatzeko herri eskubidea aldarrikatuz. Argi eta garbi esan behar dugu euskarari lehentasuna emanaz, berreuskalduntze prozesua helburutzat izango duen hizkuntza politika behar dugula, eta hori inongo kanpo esku hartzerik gabe Euskal Herrian erabakitzeko eskubidea daukagula.\nMaila juridikoan, euskarak gaur eguneko menpeko estatusak gainditu eta lehentasunezko estatusa behar du Euskal Herri osoan.\nNorabidean esan bezala herri euskalduna berreraikitzeko asimilazioari aurre egin behar diogu, eta horretarako euskaraz bizitzeko dinamika indartuko dugu. Beraz, euskaraz bizi dinamika ikasturteko dinamikaren oinarri izango da, ildo nagusia. Euskaraz bizitzearen aldeko dinamikaren baitan kokatuko ditugu aurtengo ekimen guztiak, eta helburu nagusia norabidearen eta manifestuaren mezua zabalduz euskaldunak aktibatzea izango da.\nMaila zein esparru guztietan euskaraz bizitzeko hautua indartzea. Eta baldintzak sortzea euskaraz bizitzeko bidea egiteko. Gure esku dagoen esparruetan bidea egitea, eta euskaraz bizitzeko hautuarekin batera bestelako mailetan aldaketak eman daitezen eragitea.\nNorbanakoengan eragitea euskaraz bizitzeko hautua egin dezaten. Norbanakook talde, herri bat osatzen dugunez dinamikak izaera kolektiboa izan behar du. Horretarako, “Euskalduna naiz eta harro nago” dinamikari jarraipena ematea.\nEuskaraz bizitzeko bidea egin ahal izateko maila guztietan euskarari lehentasuna emateko eragitea.\nHerri euskaldunaren aldeko ideologizazioa egitea, bidea egiteko eta borrokarako gogoa, grina eta ilusioa sortzea.\nEgingo dugun bidean aurkituko ditugun iruzur eta erasoei erantzutea eta mezu erdaltzaleak neutralizatzea.\nHizkuntza eskubideen defentsa eta aldarrikapena egiten jarraitzea, dagokiguna borrokatzea.\nHizkuntza-politika burujabearen aldeko aldarrikapena egitea\nHau guztia indartzeko lan ideologikoari lehentasuna ematea.\n2.ILDOA ETA DINAMIKA\n“Euskaraz Bizi” da gure dinamikaren oinarri, eta ildo guztiak honen baitan kokatu behar ditugu.\nGuneak euskalduntzeko, arnasguneak sortzeko dinamika\nUdalaren egoeraren berri jaso helburu zehatzak pentsatzeko\nUdalak euskarari lehentasuna emateko eragitea\nUdalak hizkuntza-politika egokia aplikatzeko eragitea\nUdalarekin harremana euskara hutsez izateko\nOrdenantza eredugarriak onartu eta martxan jartzeko\nBatzorde parte-hartzaileak sortzeko\nJakinarazpenak, bandoak, udaleko errotulazioa… euskaraz izateko\nEuskaraz bizitzeko eskolak euskalduntzea ezinbestekoa dela zabaltzea\nEuskal Herrian eskolak euskalduntzen ez duela agerian lagatzea eta salatzea. Baita eredu berriak ere (TIL, hirueleanitza…)\nIrakaskuntzan ere burujabetzaren aldarrikapena egitea\nEuskaraz ikasteko eskubidea aldarrikatzea\nBestelako guneak eta Kontseiluaren herrietako dinamika\nUdal administrazioari eta irakaskuntzari lehentasuna ematen badiegu ere, bestelako guneetan eragitea ez dugu alde batera lagatzen. Tokian toki egindako irakurketatik abiatuta gainontzeko administrazioetan zein arlo pribatuan ere euskaraz bizitzeko bidea egin dezaten eragin dezakegu (osasun administrazioa, justizia administrazioa, merkataritzan…). Erasoak eta iruzurrak sortzen direnean ere erantzun egin behar dugu:\nHizkuntza-eskubideen urraketen salaketa\nMediku euskaldunen aldeko kanpaina\nHiru eskaera merkatal gune handietan: publizitatea, errotulazioa eta arreta euskaraz\nHerri merkataritza: errotulazioa, produktuen izenak, menuak, salneurriak… euskaraz\nEnpresetan euskara planak bultzatzeko dinamika\nZerbitzua euskaraz jasotzeko eskaera dinamika\nUdalerri euskaldunak. Plangintza nazionalari lotutako dinamika.\nUdalerri euskaldunetan dinamika propioak\nUEMA ezagutzera ematea\nHerriz herri elkarlana bultzatzea\nHizkuntza-jokabide intsumisoa garatzeko urratsak ematea\nHerri hauetan euskaldundu gabe dauden sektoreetan eragitea\nNorbanakoak. Korrika eta EUSKARAZ BIZI EGUNA.\n“euskalduna naiz eta harro nago” landuz herritarren aktibazioa.\nUrratsak ematea hainbat herritan dinamika pizteko. TELP tailerrak horretarako abiapuntu.\nSarea egituratzea. Euskaraz bizitzeko hautua egiten dutenen norbanakoon sarrera osatzeko abiapuntua jartzea.\nHizkuntza-politika burujabea eta ofizialtasuna.\nOfizialtasuna: Kokapen egokia egin behar dugu. Egungoaren iruzurra erakustearekin batera, herri euskaldunak behar duena plazaratuko dugu (euskarari lehentasuna emango dion ofizialtasuna).\nEgungo hizkuntza-politiken desgastea egin eta hizkuntza-politika burujabearen beharra azpimarratu behar dugu, bertatik bertarako hizkuntza-politika.\nHizkuntza-politika burujabea eta ofizialtasunaren arteko lotura egitea.\nEuskalgintzan bertan mezua zabaldu behar dugu, ideologizazio lana egin behar dugu.\nIldoekin lotura egin behar dugu irakurketak egitean edota erasoak daudenean.\nDurangon, 2012ko urriaren 6an


Abuztuaren 23tik 27ra\nHiru gau eta bi egun\nIzadiarekin dugun lotura da eskura dugun tresnarik bateragarriena eta sendagarriena. Aldi berean, aukera ezin hobea da gorputz-buruak eta emozioak berritzeko eta leheneratzeko, eta horrela nork bere irudipena lor lezake, gerora bizitzan laguntza handikoa izan litekeena.\nNork egin dezake:\nIrenerekin gutxienik tailer bat egina izatea da nahitaezko baldintza bakarra.\nEra horretan, naturako bizipena lehendik bakoitzak hasia duen garapen pertsonaleko prozesuan txerta daiteke.\nBakardadea, isiltasuna, baraua eta naturarekin harremana.\nPertsona bakoitzak lau egun eta hiru gau ematen ditu horretarako berariaz jarri zaion toki batean, eta hor egongo da bakarraldiaren bukaera arte. Parte hartzaile bakoitzak 5 litro ziropazko ur izango ditu egonaldirako.\nZer beharko dut:\nKanpin-denda txiki bat, lo egiteko saku/manta/lastairatxo mehe bat, burkoa, arropa erosoa, kapela, aitzur txiki bat, komuneko papera biltzeko plastikozko poltsa txikia, koadernotxoa, boligrafoa eta esertzeko aulki edo kuxin bat. Ekarri baita 5 litro ur hartzeko moduko plastikozko ontzi hutsa edota hiruna litroko 2 ontzi huts.\nNork bere kabuz eroan dezakeena bakarrik ekarriko da.


Durangoko Azoka normaltasun berrira egokitutako edizioa prestatzen ari da - Gerediaga Elkartea\nDurangoko Azoka normaltasun berrira egokitutako edizioa prestatzen ari da\n• TaupaDA! leloarekin euskal kulturgintzak bizi jarraitzen duela erakutsiko du 55.edizioak\n• Abenduaren 5etik 8ra, online bertsioa ere izango du Azokak\nNerea Mujikak kulturak konfinamenduan izan duen paper garrantzitsua azpimarratu du “salbatu egin” gaituela esanez. Sektore kaltetuenetako bat kulturgintza izan dela eta “zeinen beharrezko ditugun” ohartzeko balio izan duela gaineratu du. Kultur sortzaileek egoerari eutsi diotela nabarmendu du.\n55. Durangoko Azoka egoera berrira moldatuta antolatzeko lanean ari da Gerediaga Elkartea. Horretarako, azokaren ekosistemako eragileekin bildu da eta guztien ekarpenetatik egituratzen dabiltza aurtengoa.


Erabat Mask automatikoa Produkzioaren line\nCO2 Laser Ikasketak Machine\nFiber Laser Ikasketak\nLaser Soldadura Machine\n2008 urtean sortua\n12 urteko esperientzia\n18 baino gehiago produktu\n2 milioi baino gehiago\nPortable Fiber Laser M ...\nBeno ekoiztu Portable zuntz laser markatzea makina Ezaugarriak 1. Kalitate handiko zuntz sorgailu, kalitate Leku ona, optikoa potentzia dentsitate uniformea, irteera egonkorra potentzia optikoa, aplikazio nagusietan merkatuan eskaria betetzen ditu; 2. RayFa auto-garatu digital abiadura handiko galvanometer eskaner, tamaina txikia, abiadura handia eta egonkortasuna bikaina; errendimendua nazioarteko maila aurreratua iristen; 3. Indartsu kontrol-sistema, prozesatzeko datuen aplikazio ezberdinak arabera optimizatzen, euskarri m ...\nDesktop Fiber Laser ma ...\nBeno ekoiztu Desktop zuntz laser markatzea makina Ezaugarriak 1. Kalitate handiko zuntz sorgailu, kalitate Leku ona, optikoa potentzia dentsitate uniformea, irteera egonkorra potentzia optikoa, aplikazio nagusietan merkatuan eskaria betetzen ditu; 2. RayFa auto-garatu digital abiadura handiko galvanometer eskaner, tamaina txikia, abiadura handia eta egonkortasuna bikaina; errendimendua nazioarteko maila aurreratua iristen; 3. Indartsu kontrol-sistema, prozesatzeko, datu ezberdinak aplikazioa, euskarri mu arabera optimizatzen ...\nDesktop CO2 Laser marka ...\nCO2 laser ebaketa-makina\nBeno ekoitzitako CO2 Laser ebaki makina laser grabatzaile 1390 zura MDF Laser mozteko makina ordenagailu programazio kontrola eta zenbakizko kontrola motion mekanikoa kontrol erabilera osoa egiten du, ebaketa hori zehatza da, beraz, eta prozesatzeko efektua da bezeroaren beharrak hobetu. gure bezeroei zerbitzatzeko dugu euren beharren arabera, software diseinu onena, egitura mekanikoak, osagai elektronikoak eta piezak aukeraketa aukeratu dugu, beraz, ordena egonkortasuna, zehaztasun eta abiadura mantentzeko lehenengo klasean ere ...\nEskuko Fiber Laser w ...\nEskuko zuntz laser soldadura makina Eskuko l ...\nBeno ekoiztu hegan zuntz laser makina markatzea ...\nHegan CO2 Laser Marki ...\nBeno ekoiztu Desktop zuntz laser Machi markatzea ...\nBeno ekoitzitako CO2 Laser ebaki makina laser engra ...\nXintang komunitate, Houjie Town Dongguan hiria, Guangdong Probintzia, Txinan\nFeatured Produktuak - Gunearen mapa - Mobile\nThermometer Digital, Thermometer Gun, Pulse Oximeter, Baby Thermometer Clinical,


Jainkoa bizia jendea | 2021eko Ekainaren 17a\nDemokraziak galdetzen du, baieta eskaintzen, jendeen gobernatzaileakhautatzea. Eskubidehori eta Eginbide hori gauzatzeragomitatuak gira hilabetehuntan. Hitzak erraiten duen bezala,hautu bat da, bainan nolahautatu eta zeri buruz hautatu?Bibliako testu famatu batekkondatzen du Salomon erregebeharrak, zer galdatu zion Jainkoari:“Emadazu adimendu argiazure herriaren gobernatzeko,eta ona txarretik berexteko.Bestela nork nola goberna lezakeherri handi hau?”1 Salomonekaitortzen du ez dakiela gobernatzeneta galdetzen duenaez da aberastasuna, ez boterea,ez fama, bainan adimendu argiazuzentasunez gobernatzeko.Zuhurtzia da idekiduraren iturriabai eta entzuteko gaitasuna, ongiaeta txarra bereixteko, gauzaguziak konduan hartzeko etabehar den neurria emaiteko. Zuhurtzia,adimendua, konfiantxa,dira beharrenak.\nZer da politika egileen lana?Diputatu batek dio: “Jendeakentzutea, heiekin topo egitea,beren bizia den bezala, bereedertasuna eta bere tristeziekin,horrek nau osoki hartzen.Hautetsi baten permanentzian,jendeen bizia entzuten eta ikustenda eta hori da konduan hartzen.Arazoak dituzten jendeakdira gehienik etortzen, eta garrantzitsuenaheien entzutea da,heiekin aterabide bat aurkitzea.Frangotan ez dugu gauza handirikegiten ahal; denak errezebitzenditugu, gure kontra direnakedo gure erabakiekin adosez direnak. Kuraiak eta erabiltzendiren hitzen xuxentasunakjendeak hunkitzen dituzte. Harremanpolitikoan, bada egiaeta bada gizakia. Hori ez dagordetzekoaez eta ukatzekoa.”Idekidura eta tolerantzia galdetzenduen lana da eta bertzeenidekidura eta bertzeentolerantziagaldezkatzen du.\nDena arranguraden munduan,markak bilatzen dira, batzuetanbertzeri bortxaz ezarriz etaanitzek ez dute ez aski gai edoez aski libertate beren buruzgogoetak egiteko. Zenbat etagehiago konektatua, hainbatgaitasun gutiago pentsatzeko,adimendua galdezkatzeko.Informatuak bai, berriak entzunakbai, bainan norberarenhausnarketa falta, eskas, ezegina. Tresnak beharrezkoakdira, molde gisa, bide gisa baliatzendirelarik; buru hustutze,adimendu hustutze bilakatzendira helburu bezala erabiltzendirelarik. Egiazko demokraziak eztabaida sortzen du eta ez dubatzuen gogoa inposatzen.Konfiantxa sortaraztea da gauzapremiatsua. Herritarrek jujatzendutelarik politika ez dela sinesgarria,politika egile emazte etagizonak gaizki ibiltzen direlarik,orduan konfiantxa hausten da.Eta politika ikusgarri bilakatzendelarik, nork hartuko duserioski?\nDemokrazia arriskuanezartzen da joko bat dela erakutsiz.Bertzelako edertasunbat dauka politikako engaiamenduak.Kuraia, abnegazioa,eskuzabaltasuna dira engaiamenduhorren bertute zonbait.Euskal Herriko eta bertzetakoherrixketan diren hautetsiek, ezdituzte beren orenak kontatzen,han bilkura, hemen talde batenxede edo proiektua entzun, horbisitak egin, beti jende bakotxaerrespetatuz, zeren denenentzuteko behar da gai izan.Errealitate hau ez da ez ahanztekoaez mespretxatzekoa.Salomon erregeak galdetuzuhurtziak emanen du erabakizuzenen hartzeko indarra, ezbaita bere buruaren famarenbila ibilki, bainan denen ongiadu helburua, denak entzun ondotik.Iraupena bere laguna du,bainan abiadura handiko munduhuntan, beharrezkoa dendenbora erabaki bat hartu aitzin,kritikatua izan daiteke ados ezdirenen partetik.\nOrduan gaizkiikusteari buru egitea heldu zaio.Frantxua Aita Sainduak jendeanitz harritu ditu hasi delariketa jende anitzek ongi gobernatzenduela munduko Eliza diote.Nola jokatzen da? Zerk egitendu Aita Saindu ongi nahia, zorrotza,umila eta kuraiez beteaagertzen dela? Hautatua izanorduko, aldaketak egin ditu:nun ziren Vatikanoko ospe handieta aberastasun, kendu ditu.Mintzaldi zorrotzak injustizia,zuzengabekeria salatzeko, etaetsenplua emanez kanpotiarrak,atzerritarrak onartuz bereetxean. Buruargitasuna, mundukogorabeherak analizatzekoeta bide berriak erakusteko,hala nola "Laudato si" liburuan.Demokraziak denen beharradu, denen izaitea eta bizia errespetatuzlibertatean. Hautetsi etaboz-emaile, eskuz esku, lot elgarri,egiteko bide berri.\nJainkoa bizia jendea | 2021/06/10\nFrantses erran zaharraren("A quelque chose malheurest bon") egiatasuna frogatzekoparada emaiten daukuanitzetanaktualitateak, etazehazkiurtebete-t'erdi huntanbizi dugun egoerak. Gogoetafrango irakur edo entzundaiteke komunikabideetanbizi dugun pandemiarenondorioetaz: ondorio txarrakaipatzen dira gehienetan, bainanbatzuek ondorio "onak"ere ikusten dituzte eta guzizbaikor agertzendira, hala nolaJean Viard soziologoa. Hunek"ondoko bizitza" jada bideandela uste osoa du. Irakurriakirakurri eta entzunak entzunondoan, nere partetik lau erakaspennagusi azpimarratukonituzke aldi huntan.\n1/ Telelanaren hazkundeaedo "booma".\n2020ko martxoaz geroztik,hainbat enpresa behartuakizan dira telelana (edo urruneko-lana) indarrean jartzeralangile ez-gutirentzat. Gauregun, Frantzia mailan, langilegoaren%25ak molde hortanlan egiten du, pandemia aitzin%7a zelarik bakarrik. Hastapenean,hautuak ...


BBK – Hitzak eta Hotsak\nBildu eta Gara: itxurak ere gordetzen ez direnean\nGaur Bilduk akordio bat lortu du Euskadiko Erkidego Autonomoko hiru kutxekin, eta hala adierazi du twitter bidez. Gara egunkariak ere, berehala eman du berria, segiduan. Hona hemen irudia:\n“Recoje” akats ortografikoa agertzen da gaztelaniaz Bilduk argitaratzen duen tweet horretan. Baina kuriosoa da akats ortografikoa Gara egunkariak errepikatzea, eta esaldia ere zati handi baten kopiatzea. Minutu bakarreko denbora-tartean guztia.\nBildu eta Gararen Twitter kontuak pertsona berberak eramango al ditu? Ala Garak Bilduri egin nahi dion propaganda nahiak ortografiaren mugak ere gainditzen al ditu?\nGaur, Bildu kutxen akordioaz mintzo da, eta EUDELen salatzen zuen bazterkeriaz ahaztu. Baina badirudi bazterkeria hori ere ez dela erreala, EAJk eskua luzatu ziola zerrendak EUDELen aurkezteko, baina ez duela Bilduren erantzunik jaso.\nBilduk astia dauka oraindik zerrenda horiek aurkezteko, baina zer aukeratuko du? EUDELen lanean hastea ala biktimaren papera berriro hartzea? Ikusiko dugu.\nGarak erantzun dit Twitter bidez aipatu akats ortografikoa duen tweet horri buruz. Bidezkoa da hemen euren erantzuna eranstea: “Kaixo, Ugaitz. No es tan “curioso”. Hemos reenviado el mensaje de Bildu subrayando la fuente y se ha colado el error ortográfico”\nPosted on 2011/09/13 2011/09/13 Categories Bildu, EAJ-PNV, Euskadi, politikaTags BBK, Bildu, EAJ, EUDEL, Gara, Kutxa, Kutxak, PNV, Vital5 Comments on Bildu eta Gara: itxurak ere gordetzen ez direnean


EUSKAL KOPA BIZKAITARRENTZAT\nLuzapenean egin dio ihes EBAko Euskal Kopak ULACIAri 63-66 Santurtzira aurka galdu ostean.\n2020ko urriko bigarren asteburu luze honetako igandean eta astelehenean jokatu da Zarauzko Aritzbatalde kiroldegian EBA ligako Euskal Kopa txapelketa, Euskadiko Saskibaloi federazioak antolatutakoa, eta Santurtzi Saskibaloia izan da garaile, astelehenean arratsaldeko 18:00etan Ulacia Zarautz etxeko taldearen aurka jokatutako partiduan.\nBi taldeak, zarauztarra zein santurtziarra, igande arratsaldeko finalerdietan ezustekoak emanda pasa ziren finalera.\nSanturtziko taldeak Arrasateko Mondragon Unibertsitatea taldearen aurka jokatu zuen finalerdia. Partiduaren hirugarren laurdenean hamabi puntu behera izan zen arren, norgehiagokari buelta emateko gai izan zen azken laurdenean, 20-2ko partzial ikusgarria egin ondoren.\nZarauztarrek, berriz, balentria are handiagoa egin zuten kategoriako talde onenetarikoa den Bodegas Muga Easo taldeari irabazita. Lehen hiru laurdenetan oso estua izan zen partida, eta ez zen bietako inor argitasunez gailendu markagailuan. Azken laurdenaren hasieran, ordea, Zarauzko taldeak errenta txiki bat eskuratu zuen markagailuan, eta abantaila horri eutsi zion amaitu arte.\nNabarmentzekoa da bi finalerdiak eta finala jendaurrean jokatu direla, pandemiak eskatzen dituen neurriak betez eta Aritzbatalde kiroldegiaren edukiera egokituz. Hurrenez hurrez, 80 eta 120 pertsona izan dira finalerdiak ikusten eta 140 pertsona finala. Proba egokia izan da hastear den ligan ere garbitasun-neurriak bete jendeak partiduak ikus ditzan, betiere, pandemia-egoerak okerrera egin eta agintari eskudunek besterik agindu ezean.\nFinala, azkenik, urriaren 12ko arratsaldean jokatu da eta lehenik azpimarratu beharrekoa da nekez eska dakiokegula emozio handiagorik final bati, markagailuak luzapenean 63-66 emaitza adierazten duela irabazi baitu Santurtzi Saskibaloia taldeak EBA ligaren 20-21 denboraldiko Euskal Kopa, Ulacia Zarautz taldearen aurkako norgehiagokan.\nBi taldeek urduri ekin diote finalari eta hasieratik nabarmen ikusi da defentsak gailenduko zitzaiela erasoei. Zarauzko taldeak arazoak izan ditu defentsarako trantsizioetan eta Santurtziko taldeak saskiratze erraz batzuk egin dizkio kontraerasoan. Hiru puntuko desabantailaz amaitu du lehen laurdena Zarauzko taldeak, baina lasai asko joan zitekeen aurretik, baldin eta jaurti dituen jaurtiketa libre ugarietan gehiago asmatu izan balu. Egun beltza izan du gaur etxeko taldeak esparru erdiko marratik.\nSanturtziko taldeak zonakako defentsa batekin ekin dio bigarren laurdenari eta etekina atera dio gainera, Ulacia Zarautz urduri eta kamuts aritu baita kanpoko jaurtiketetan. Bigarren laurdenaren beste gertakari aipagarri bat Ulaciako Asier Azpeitia jokalariaren kanporatzea izan da, epaileen bi teknika jarraian jaso ondoren. Bigarren laurdenaren amaiera aldera, bederatzi puntuko desabantaila pilatua zuen Zarauzko taldeak, partiduak markagailuan erakutsi duen alderik handiena.\nPartiduaren bigarren zatian, hirugarren eta laugarren laurdenean, partiduaren bilakaera askoz ere estuagoa izan da eta ez da alde handirik izan bi taldeetako inorentzat.\nPartidaren laugarren laurdeneko azken minutuetan Ulaciak susperraldi nabarmen bat izan du Eneko Juarros eta Julen Egaña jokalarien hiruko saskiratzeei esker, eta oso zail jarri dizkio gauzak talde bizkaitarrari.\nSanturtzik izan du laugarren laurden horretako azken baloi edukitza, partidua amaitzeko hamahiru segundo falta zirela. Hiru puntuz irabazten ari zen Ulacia eta etxeko taldeak faltarik ez egitea erabaki du, oraindik bonusean ez zegoen arren. Urduritasuna eta emozioa gainezka zirela, Santurtziko joko-antolatzaile Bingen Pérezek partidua luzapenera eraman duen hirukoa sartu du Ulaciako defentsa gainean zuela.\nLuzapeneko lehen bi puntuak talde zarauztarreko Eneko Juarrosek sartu ditu, baina Ulacia Zarautzek ezin izan dio luzapena amaitu arte eutsi abantaila horri. Luzapenaren amaieran, aurreko laugarren laurdenean gertatu den egoera bera errepikatu da, baina alderantziz: Zarautzek izan du azken baloi edukitza hiru puntu behera zihoala, baina Zarauztarren jaurtiketa ez da saskian sartu eta Santurtzira joan da hastear den 20-21 denboraldiko Euskal Kopa.\nFinal batera iritsi eta galtzeak dakarren nahigabea alde batera utzita, pozik egoteko arrazoi asko ditu Zast Ulaciak 20-21 denboraldiaren atarian, bere horretan mantendu baitu taldearen bizkarrezurra eta taldera ekarri dituen hiru jokalari berriek balio-aniztasuna eta jarrera irabazlea gehitzen baitiote taldeari.\nUlacia Zarautz taldeak urriaren 25ean ekingo dio ligari, Arrasaten, Mondragón Unibertsitatea taldearen aurka eta azaroaren 8an izango du lehen etxeko partidua, hain justu, Euskal Koparen finalean aurkari izan duen Santurtziren aurka. Ikustekoa izango da.


Sopelako Udala - Maiatzaren 6an, Udaberri Jaia Sopelan\nZu hemen zaude: Hasiera Albisteak Maiatzaren 6an, Udaberri Jaia Sopelan\nAurten ere, eta bostgarren urtez jarraian, ongietorria emango diogu ari Sopelan. Okasiorako, Meñakoz Kultur Erakundeak, Sopelako Udalaren laguntzarekin, antolatutako Udaberri Jaia ospatuko dugu Udaletxeko plazan maiatzaren 6an, igandea.\n12:30 Pandero joleak eta Trikitilariak\n13:00 Meñakoz Dantza taldea (ume txikiak) eta Eguzkilore Dantza taldea\n13:50 Taldeko Argazkia 14:00 Sopela Kantarirekin kalejira\n18:00 Dantza plaza Dangiliske taldearekin\n2019eko urtarrilaren 23a\nLUDOTEKA Dagoeneko eskuragai duzue ludotekak otsailerako antolatu dituen jardueren programazioa: KARETA (T) / OKA ERRALDOIA NOIZ: Otsailak 2 (larunbata) PARTE HARTZAILEEN ADINA: 4-12 urte (bakoitza bere ohiko txandan). METODOLOGIA: Txikiek, etxetik ekarritako arrautza ontziekin karetak egingo dituzte etxera eramateko. Nagusiak, Euskal herriko inauterietako oka erraldoira jolastuko dira ...


Nola handitu defentsak: zure sistema immunologikoa indartu | Gizon dotoreak\nNola handitu defentsak\nMiguel Serrano | | Egokitu, Osasun\nDefentsak handitzen jakin nahi duzu? Inguruan zirkulatzen duten birusen aurrean ezintasuna sentitzen baduzu, ziur asko zure sistema immunologikoa bultzatu beharko duzu.\nNeguan (hotz eta gripearen sasoian) arreta handiagoa jartzen zaion arren, ziurtatu immunitate-sistemak urte osoan gaitasun osoz funtzionatzen duela era guztietako infekzioei bermeekin aurre egiteko. Eta honako aholku hauek lortzen lagunduko dizute.\n1 Zertarako daude defentsak?\n2 Defentsa onak izateko funtsezko ohiturak\n2.1 Nola handitu defentsak janariarekin\n3 Mugi zaitez\n3.1 Kirola onuraz beteta dago\n3.2 Mantendu estresa urrun\n3.2.1 Lortu nahikoa ordu lo\nZertarako daude defentsak?\nBere izenak dioen bezala, defentsek zure gorputza inbaditu eta arrisku larrian jarri dezaketen milioika mehatxuetatik defendatzen dute. Sistema immunologikoa oztopo naturala da, eboluzioaren produktua garrantzitsua bezain erraza den funtzioa betetzen duela: bizirik eta osasuntsu mantentzea.\nSare konplexu honek gaixotu egin dezaketen birus, bakterio, parasito eta onddoen aurka babesten zaitu. Mehatxu hauek leku guztietan aurkitzen dira, lanetik eta kaletik zure etxera. Ondorioz, zure defentsak sasoi onean egon behar dute zure gorputzean sar ez daitezen. Askok hesi honen aurka egiten dute, baina beste askok sartzea lortzen dute. Zorionez, sistema immunologikoa zu ere barnetik defendatzeko prest dago, inbaditzaile horiek eraso eta suntsitu ahal izateko ugaldu baino lehen, eta hala egin bitartean.\nSistema immunologikoari dagokionez, katarroak eta gripeak askotan pentsatzen dituzu, baina defentsa onek gaixotasun txikien eta larrienen aurka babesten zaituzte, minbizia barne.\nDefentsa onak izateko funtsezko ohiturak\nBa al zenekien zure bizimoduak defentsak hobeto funtziona ditzakeela? Dieta kaskarra, bizimodu sedentarioa, lo falta eta estres kronikoa dira hesi natural hori ahultzen duten faktoreen artean, bakterioek, birusek eta toxinekiko zaurgarriagoa bihurtuz.\nBestalde, dieta osagarriek ez dute inolako bermerik eskaintzen defentsak indartzeko orduan. Apustu segurua ahalik eta osasuntsuena den bizimodua eramatea da. Honako hauek dira ohitura nagusiak:\nNola handitu defentsak janariarekin\nEspero zen bezala, dieta oso garrantzitsua da sistema immunologikoa indartzeko. Zentzu horretan, nahikoa fruta, barazki eta ale oso jan behar dituzu.\nElikagaien mantenugaiek - batez ere bitamina antioxidatzaileak - defentsak ahalmen osoz funtzionatzen laguntzen dute. Sistema immunologikorako nahiz beste funtzio garrantzitsu batzuetarako beharrezko mantenugaiak lortzeko estrategiarik errazena da bete zure plateraren erdia barazkiz eta bestea proteina magro eta karbohidratoekin. Ziurtatu erosketa saskian kolore anitzak daudela, frutak eta barazkiak, ahalik eta antioxidatzaile kopuru handienera iristeko. Kontuan izan behar da baratxuriak ere antibiotikoen ezaugarriak dituela, beraz, kontuan hartu zure otorduetan erabiltzea.\nAlkohola eta azukrea ez dira komenigarriak, batez ere defentsak baxuak badira. Ondorioz, erabili neurritasuna edari alkoholdunekin (egunean bi edari dira gehienak) eta azukretako otorduekin. Berez, tabakoa Sistema immunologikoa laguntzen ez duen beste ohitura bat da; beraz, erretzen baduzu, zure defentsen egoera da uzteko arrazoi ugarietako bat.\nAriketa fisikoa egiten ez baduzu, lehen urratsak egiteak alde handia eragin dezake. Entrenatu astean hiru egun edo gehiago eta ziurtatu entrenamenduen iraupena 30 minutu edo gehiago dela.\nBihotz taupada handitzen duten jarduerak egitea sistema immunologikoa indartzearekin lotu da. Dirudienez, kirolarien globulu zuriek hobeto funtzionatzen dute eguneroko bizitzan inolako jarduera fisikorik sartzen ez dutenek baino.\nKirola onuraz beteta dago\nBegiratu artikuluari: Kirolaren abantailak. Bertan, zure gorputzerako aldiro edozein kirol mota egiteak dituen abantaila guztiak aurkituko dituzu.\nMantendu estresa urrun\nBa al zenekien estres kronikoak zure defentsak ahul ditzakeela eta gaixotasun ugariren aurka babesik ez izatea? Zure estres maila egunez egun gehiegi mantentzen dela sentitzen baduzu, arazoa arintzen lagun dezaketen ohitura batzuk daude. Lehenengo gauza bizitza lasaiago hartzen saiatzea da. Hala ere, hori erraz esaten da baina ez da hain erraza burutzen, beraz, estresa murrizteko estrategia zehatzagoak dira hauek:\nLortu nahikoa ordu lo\nEstresa prebenitzeko eta defentsak handitzeko gakoetako bat lo egitea da. Pertsona batek ondo lo egiten ez duenean, funtzio ugarik eragin dezake, sistema immunologikoa barne. Lo egiteko kalitate ona duzula uste baduzu, saiatu estresa murrizten estrategia hauekin:\nErlaxazio teknikak erabili\nHobetu zure aisialdiaren kalitatea eta iraupena\nArtikuluaren bide osoa: Gizon dotoreak » Egokitu » Nola handitu defentsak\nKomunio baterako nola jantzi\nErloju marka onenak